RIALACHÁN CUR CHUN FEIDHME (AE) 2022/1394 ÓN gCOIMISIÚN

an 11 Lúnasa 2022

lena bhforchuirtear dleacht frithdhumpála chinntitheach ar allmhairí sileacain de thionscnamh Dhaon-Phoblacht na Síne, arna leathnú chun allmhairí sileacain arna gcur chun bealaigh ó Phoblacht na Cóiré agus ón Téaváin a chumhdach, bíodh sé dearbhaithe gur de thionscnamh Phoblacht na Cóiré nó na Téaváine iad nó ná bíodh, tar éis athbhreithniú éaga de bhun Airteagal 11(2) de Rialachán (AE) 2016/1036 ó Pharlaimint na hEorpa agus ón gComhairle

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1036 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí dumpáilte ó thíortha nach baill den Aontas Eorpach iad (“an bun-Rialachán”) (1), agus go háirithe Airteagal 11(2) de,

De bharr an mhéid seo a leanas:

1. NÓS IMEACHTA

1.1. Na bearta atá i bhfeidhm

(1) Is éard atá sna bearta atá i bhfeidhm faoi láthair, dleacht frithdhumpála chinntitheach ar allmhairí sileacain de thionscnamh Dhaon-Phoblacht na Síne arna forchur le Rialachán Cur Chun Feidhme (AE) Uimh. 2016/1077 ón gCoimisiún (2) tar éis athbhreithniú éaga de bhun Airteagal 11(2) agus páirt-athbhreithniú eatramhach de bhun Airteagal 11(3) de Rialachán (CE) Uimh. 1225/2009 ón gComhairle (3) (“an t-imscrúdú athbhreithniúcháin roimhe seo”). Is is bhfoirm dleachtanna idir 16,3 % agus 16,8 % de luach na n-earraí allmhairithe atá na bearta.

(2) Le Rialachán (CE) Uimh. 42/2007 ón gComhairle (4), leathnaíodh na bearta chun allmhairí arna gcur chun bealaigh ó Phoblacht na Cóiré a chumhdach, bíodh sé dearbhaithe gur de thionscnamh Phoblacht na Cóiré iad nó ná bíodh.

(3) Le Rialachán Cur Chun Feidhme (AE) Uimh. 311/2013 ón gComhairle (5), leathnaíodh na bearta ina dhiaidh sin chun allmhairí arna gcur chun bealaigh ón Téaváin a chumhdach, bíodh sé dearbhaithe gur de thionscnamh na Téaváine iad nó ná bíodh.

1.2. Iarraidh ar athbhreithniú éaga

(4) Tar éis fógra a fhoilsiú maidir le dul in éag atá le tarlú (6), fuair an Coimisiún Eorpach (“an Coimisiún”) iarraidh ar athbhreithniú de bhun Airteagal 11(2) den bhun-Rialachán

(5) Ba é Euroalliages, (“an t-iarratasóir”) a chuir an iarraidh ar athbhreithniú isteach an 30 Márta 2021, ar comhlachas é a ionadaíonn na trí thairgeoir de chuid an Aontais, agus a ionadaíonn, dá bhrí sin, breis agus 25 % de tháirgeacht iomlán sileacain san Aontais, de réir bhrí Airteagal 5(4) den bhun-Rialachán. Bhí an iarraidh ar athbhreithniú bunaithe ar an bhforas gur dócha go leanfaí den dumpáil agus go leanfaí den díobháil do thionscal an Aontais mar thoradh ar dhul in éag na mbeart.

1.3. Athbhreithniú éaga a thionscnamh

(6) Arna chinneadh don Choimisiún, tar éis dó dul i gcomhairle leis an gCoiste arna bhunú le hAirteagal 15(1) den bhun-Rialachán, gurbh ann d’fhianaise leordhóthanach chun athbhreithniú éaga a thionscnamh, thionscain an Coimisiún athbhreithniú éaga an 2 Iúil 2021 maidir le hallmhairí sileacain de thionscnamh Dhaon-Phoblacht na Síne (“an tSín” nó “an tír lena mbaineann”) isteach san Aontas, ar bhonn Airteagal 11(2) den bhun-Rialachán. D’fhoilsigh sé Fógra Tionscnaimh in Iris Oifigiúil an Aontais Eorpaigh (7) (“an Fógra Tionscnaimh”).

1.4. Tréimhse an imscrúdaithe athbhreithniúcháin agus an tréimhse faoi bhreathnú

(7) An t-imscrúdú ar an dóchúlacht go leanfar den dumpáil nó go dtarlóidh sí arís, chumhdaigh sé an tréimhse ón 1 Iúil 2020 go dtí an 30 Meitheamh 2021 (“tréimhse imscrúdúcháin an athbhreithnithe” nó “RIP”). An t-imscrúdú ar threochtaí atá ábhartha maidir leis an measúnú ar an dóchúlacht go leanfar den díobháil nó go dtarlóidh sí arís, is imscrúdú é a chumhdaigh an tréimhse ón 1 Eanáir 2018 go dtí deireadh thréimhse an imscrúdaithe athbhreithniúcháin (“an tréimhse faoi bhreathnú”).

1.5. Páirtithe leasmhara

(8) San Fhógra Tionscnaimh, iarradh ar na páirtithe leasmhara teagmháil a dhéanamh leis an gCoimisiún chun bheith rannpháirteach san imscrúdú. Sa bhreis air sin, chuir an Coimisiún in iúl do na trí táirgeoir de chuid an Aontais a bhfuil 100 % de thionscal an Aontais acu, do na táirgeoirí aitheanta sa tSín agus d’údaráis na tíre lena mbaineann, do na hallmhaireoirí agus úsáideoirí aitheanta mar aon le comhlachais arb eol iad a bheith bainteach, gur tionscnaíodh an t-imscrúdú agus d’iarr sé orthu a bheith rannpháirteach ann.

(9) Bhí deis ag na páirtithe leasmhara barúil a thabhairt ar thionscnamh an athbhreithnithe éaga agus éisteacht a iarraidh leis an gCoimisiún agus/nó leis an Oifigeach Éisteachta in imeachtaí trádála.

1.6. Barúlacha maidir le tionscnamh

(10) Fuarthas barúlacha ó EUSMET maidir le tionscnamh an athbhreithnithe éaga.

(11) Mhaígh EUSMET nár chomhlíon staid na hiarrata neamhrúnda ar athbhreithniú ceanglais Airteagal 19(1) agus 19(2) den bhun-Rialachán.

(12) Diúltaíodh don argóint sin. Tar éis na barúlacha ábhartha ó EUSMET, sholáthair an t-iarratasóir faisnéis bhreise chun an tuiscint ar an fíorais a cuireadh i láthair san iarraidh a éascú. Áiríodh an fhaisnéis bhreise sin sa chomhad lena iniúchadh ag páirtithe leasmhara, agus ar an gcaoi sin is féidir le EUSMET tuiscint réasúnta a fháil ar an bhfaisnéis rúnda i gcomhréir le hAirteagal 19(2) den bhun-Rialachán.

(13) Dá bhrí sin, mheas an Coimisiún go raibh an fhianaise a soláthraíodh sa leagan neamhrúnda den iarraidh mionsonraithe go leor chun gur féidir leis na páirtithe leasmhara a gcearta cosanta a fheidhmiú i rith na n-imeachtaí.

(14) Ina mbarúlacha maidir le tionscnamh, d’iarr EUSMET go nochtfadh an Coimisiún faisnéis ag céim an nochta maidir le cainníochtaí na dtosca táirgeachta a úsáideadh chun an gnáthluach a ríomh; agus ba cheart don Choimisiún an tuarascáil maidir le AlloyConult dá dtagraítear san iarraidh ar athbhreithniú a nochtadh freisin.

(15) D’athdhearbhaigh EUSMET an dá iarraidh sin ina gcuid barúlacha tar éis an nochta. Mar a leagtar amach in aithrisí (178) go (181) agus aithris (191), diúltaíodh don dá mhaíomh.

1.6.1. Barúlacha maidir le saincheisteanna substainte

(16) Mhaígh EUSMET nár leor an fhianaise a bhí san iarraidh ar athbhreithniú chun athbhreithniú éaga a thionscnamh agus go raibh líomhaintí míchearta ann maidir le dumpáil, leanúint den dumpáil, díobháil, agus leanúint den díobháil. Thacaigh EUSMIT lena líomhaintí leis na hargóintí seo a leanas.

(17) Ar an gcéad dul síos, líomhain EUSMET go raibh bearta sé mhí idir deireadh na tréimhse a úsáideadh chun na sonraí a chur i láthair agus an tráth a cuireadh an iarraidh ar athbhreithniú isteach.

(18) Maidir leis an argóint sin, chuir an Coimisiún in iúl gur gnáthrud é go bhfuil bearna ann, a mbíonn roinnt míonna i gceist léi de ghnáth, idir an t-am go dtí go mbíonn na sonraí ó fhoinsí éagsúla ar fáil agus an t-am a bhíonn ag teastáil chun iad a chur i dtoll a chéile san iarraidh ar an taobh amháin, agus an t-am a chuirtear an iarraidh isteach ar an taobh eile. Sa chás seo, glactar leis go bhfuil difríocht 6 mhí i gcomhréir leis an treoir sheanbhunaithe a chuireann an Coimisiún ar fáil do na gearánaigh.

(19) Ar an dara dul síos, mhaígh EUSMET gur chuir an t-iarratasóir na hallmhairí a rinneadh faoin bpróiseáil isteach ón tSín as an áireamh sna ríomhanna dumpála agus díobhála.

(20) Roimh an tionscnaimh, rinne an Coimisiún anailís ar allmhairí a raibh próiseáil isteach orthu agus ar allmhairí gan phróiseáil isteach, agus sa dá chás rinne sé na coigeartuithe ba ghá chun an gnáthluach agus na praghsanna onnmhairiúcháin a chur i gcomparáid le chéile. Luaigh an Coimisiún go suitear go bhfuil dumpáil shuntasach ann mar thoradh ar an modheolaíocht a d’úsáid an t-iarratasóir chomh maith leis an an modheolaíocht inar áiríodh an phróiseáil isteach. Dá bhrí sin, ní féidir go bhfuil tionscnamh an athbhreithnithe éaga seo neamhdhleathach mar gheall ar an modheolaíocht a roghnaigh an t-iarratasóir. Dá bhrí sin, ní mór diúltú don argóint.

(21) Ar an tríú dul síos, mhaígh EUSMET nach raibh úsáid Airteagal 2(6a) den bhun-Rialachán ná roghnú tíre ionadaíche comhsheasmhach le EDT toisc nach bhfuil saobhadh ar fud na tíre i gcomhréir le coincheap na dumpála a bhaineann le cuideachtaí ar leith. Thairis sin, d’áitigh EUSMET nach bhfuil saobhadh ar chostais ionchuir intíre ar cheann de na fachtóirí a cheadaíonn ríomh an ghnáthluacha faoi Airteagal 2.2 den Chomhaontú Frithdhumpála de chuid EDT (“ADA”). Ina theannta sin, trí oibleagáid a fhorchur gan ach costais ionchuir neamhshaofa a léiríonn costais/praghsanna ó “fhoinsí” nach bhfuil faoi tionchar ag aon saobhadh a úsáid, chuireann Airteagal 2(6a) cosc ar ríomh an chostais táirgthe le haghaidh onnmhaireora nó táirgeora bunaithe ar a thaifead, fiú má tá siad comhsheasmhach le prionsabail chuntasaíochta a bhfuil glactha leo go ginearálta (GAAP) agus má léiríonn siad na costais ionchuir taifeadta. Ar deireadh, mhaígh EUSMET nár sholáthair an t-iarratasóir fianaise leordhóthanach lena léiriú gurbh ann do shaobhadh suntasach in earnáil an mhiotail sileacain.

(22) Níorbh fhéidir glacadh le hargóintí EUSMET maidir le cur i bhfeidhm Airteagal 2(6a) den bhun-Rialachán. Maidir leis an argóint nár cheart measúnú a dhéanamh ar shaobhadh suntasach ar bhonn na tíre ar fad ach le haghaidh gach táirgeora onnmhairiúchán ar leith, mheabhraíonn an Coimisiún gur ón uair a chinntear nach iomchuí praghsanna agus costais intíre sa tír is onnmhaireoir a úsáid de bharr saobhadh suntasach a bheith ann sa tír is onnmhaireoir de réir bhrí Airteagal 2(6a)(b) den bhun-Rialachán, féadfar úsáid a bhaint as praghsanna nó tagarmharcanna neamhshaofa i dtír ionadaíoch iomchuí chun an gnáthluach a ríomh le haghaidh gach táirgeora onnmhairiúcháin i gcomhréir le hAirteagal 2(6a)(a) den bhun-Rialachán. Sa chomhthéacs sin, agus mar fhreagairt ar argóint EUSMET freisin ar úsáid costais ionchuir neamhshaofa amháin, costais a léiríonn costais/praghsanna ó thír ionadaíoch nach bhfuil faoin tionchar ag aon saobhadh, luann an Coimisiún go gceadaítear go sainráite le hAirteagal 2(6a)(a) den bhun-Rialachán costais intíre a úsáid má shuitear go dearfach nach bhfuil siad saofa. Rinne an Coimisiún scrúdú air sin le linn an imscrúdaithe. Mar sin féin, ó tharla nár chomhoibrigh aon cheann de na táirgeoirí onnmhairiúcháin, níorbh fhéidir a shuí nach raibh na costais tháirgthe ná díolacháin an tsileacain saofa i bhfianaise na fianaise a bhí ar fáil.

(23) Maidir le hargóint EUSMET nach bhfuil coincheap an tsaofa ar cheann de na fachtóirí a cheadaíonn ríomh an ghnáthluacha faoi Airteagal 2.2 den Chomhaontú Frithdhumpála de chuid EDT, cuireann an Coimisiún in iúl nach gá don dlí intíre na téarmaí ceannann céanna agus atá sna Comhaontuithe cumhdaithe a úsáid chun a bheith i gcomhréir leis na Comhaontuithe sin. Dá réir sin, measann an Coimisiún go bhfuil Airteagal 2(6a) den bhun-Rialachán go hiomlán i gcomhréir le rialacha ábhartha ADA, lena n-áirítear na féidearthachtaí an gnáthluach a ríomh dá bhforáiltear in Airteagal 2.2 de ADA. Thairis sin, meabhraíonn an Choimisiúin go gceadaítear le dlí ETD arna léirmhíniú ag painéil EDT agus an Buanchomhlacht Achomhairc sonraí ó thríú tír a úsáid, arna gcoigeartú mar is cuí nuair is gá leis an gcoigeartú sin agus nuair atá bonn cirt leis. Más ann do shaobhadh suntasach, ní iomchuí úsáid a bhaint as costais agus praghsanna sa tír is onnmhaireoir chun an gnáthluach a ríomh. Sna himthosca sin, beartaítear le hAirteagal 2(6a) den bhun-Rialachán go ndéantar na costais táirgthe agus díola a ríomh ar bhonn praghsanna nó tagarmharcanna neamhshaofa, lena n-áirítear na cinn i dtír ionadaíoch iomchuí ina bhfuil leibhéal forbartha mar an gcéanna leis an tír is onnmhaireoir.

(24) Maidir leis an argóint faoin bhfianaise gurb ann do shaobhadh in earnáil an mhiotail sileacain, shuigh an Coimisiún gur sholáthair an t-iarratasóir fianaise leordhóthanach ar shaobhadh in earnáil an mhiotail sileacain, bunaithe ar an Tuarascáil ón gCoimisiún ar shaobhadh sa tSín (8), agus ar staidéar neamhspleách níos sonraí ó 2018 a choimisiúnaigh Euroalliages. Cé gur thagair an t-iarratasóir go sonrach do shaobhadh ar amhábhar agus ar leictreachas i dtuairisc na hiarrata, sholáthair sé na tuarascálacha níos mionsonraithe mar iarscríbhinn. Tá roinnt fianaise le fáil sna tuarascálacha sin ar gach gné de shaobhadh suntasach de réir bhrí Airteagal 2(6a)(b) den bhun-Rialachán.

(25) Ar an ceathrú dul síos, mhaígh EUSMET go raibh ríomh an chorrlaigh dumpála boilscithe toisc gur roghnaigh an t-iarratasóir amanna ar leith chun an gnáthluach ríofa a ríomh.

(26) Is réasúnta í an mhodheolaíocht a mhol an t-iarratasóir toisc go raibh sé bunaithe ar na sonraí a bhí ar fáil don iarratasóir agus cumhdaíonn sé an tréimhse a úsáideadh le haghaidh ríomh na dumpála (i.e. mí Dheireadh Fómhair 2019 go dtí mí an Mheithimh 2020). Dá bhrí sin, diúltaíodh an maíomh sin.

(27) Ar an gcúigiú dul síos, luaigh EUSMET maidir leis an dóchúlacht go leanfar an dumpáil, go raibh an fhianaise a sholáthair an t-iarratasóir bunaithe ar an anailís amháin a rinneadh ar phraghsanna onnmhairiúcháin na Síne chuig an India, an Chóiré Theas agus an tSeapáin, praghsanna a bhí míchruinn ar aon chuma.

(28) Luaigh an Coimisiún nach amháin gur chuir an t-iarratasóir praghsanna onnmhairiúcháin na Síne chuig tíortha eile san áireamh ach gur thagair sé freisin don anailís mionsonraithe i gcaibidil VI den iarraidh ar athbhreithniú éaga maidir leis an dóchúlacht go leanfar den dumpáil. Baineann an chaibidil sin le hacmhainneachtaí breise sa tSín mar aon le méideanna na n-onnmhairí ón tSín chuig an Aontas agus chuig tríú tíortha, rud atá ábhartha freisin ó thaobh na dóchúlachta go leanfar den dumpáil. Dá bhrí sin, mheas an Coimisiún gur leor an fhaisnéis a chuir an t-iarratasóir ar fáil chun an caighdeán dlíthiúil le haghaidh tionscnaimh faoi Airteagal 11(2) den bhun-Rialachán a chomhlíonadh i leith na dóchúlachta go leanfar den dumpáil. Sholáthair an t-iarratasóir freisin comparáid réasúnta idir an gnáthluach agus na praghsanna onnmhairiúcháin chuig tríú tíortha. Ní beadh conclúid dhifriúil ann de thoradh na gcoigeartuithe a mhol EUSMET, ós rud é go mbeadh praghsanna onnmhairiúcháin na Síne fós i bhfad ní b’ísle ná an gnáthluach. Dá bhrí sin, diúltaíodh don mhaíomh sin.

(29) Ar an séú dul síos, maidir le méid na n-allmhairí sileacain ón tSín isteach san Aontas, mhaígh EUSMET gur laghdaigh siad níos tapa idir 2017 agus 2020 ná tomhaltas sileacain an Aontais. Mar achoimre, ní fhéadfadh onnmhaireoirí na Sine díolacháin ná sciar den mhargadh a thógáil ó na táirgeoirí de chuid an Aontais.

(30) Mheas an Coimisiún gur fianaise leordhóthanach a bhí ar fáil go réasúnta don iarratasóir a bhí san fhianaise a bhí ar fáil san iarraidh. De réir na fianaise a soláthraíodh san iarraidh agus a ndearna an Coimisiún anailís uirthi, is dócha go dtiocfadh méadú ar acmhainneacht neamhúsáidte sa tír lena mbaineann mar gheall ar mhéideanna na n-allmhairí ón tSín a thiocfadh ar an bhfód ar mhargadh an Aontais in éagmais na mbeart. Éifeacht na méideanna sin ar phraghsanna is dócha a leanfadh den sladghearradh ar phraghsanna thionscal an Aontais, is dócha gurbh éard a bheadh mar thoradh air sin, leanúint den díobháil do thionscal an Aontais. Thairis sin, cé gurb ann do thosca eile a d’fhéadfadh tionchar a bheith acu ar staid thionscal an Aontais, ní gá go gciallaíonn sin nach mbeadh éifeacht ábhartha ag na hallmhairí dumpáilte ón tSín ar thionscal an Aontais, go háirithe i gcás anailís ionchasach ina ndíreofaí ar an méid a tharlódh dá n-aisghairfí na bearta. Dá bhrí sin, ní mór diúltú d’argóint EUSMET.

(31) Ar an seachtú dul síos, mhaígh EUSMET nárbh ionadaíoch iad an anailís ar na héifeachtaí praghais, ná na ríomhanna sladghearrtha agus tearcdhíola praghais sna hiarrataí ar athbhreithniú toisc nár cuireadh san áireamh iontu praghsanna na n-allmhairí faoi phróiseáil isteach. Thairis sin, mhaígh EUSMET go raibh na ríomhanna sladghearrtha mícheart toisc (i) gur cuireadh praghsanna allmhairiúcháin na Síne ar shileacan de ghrád alúmanaim i gcomparáid le díolacháin AE an mhiotail sileacain go léir, lena n-áirítear an grád ceimiceach freisin, (ii) nár cuireadh na costais iar-allmhairiúcháin le praghsanna allmhairiúcháin na Síne, (iii) nach ndearnadh coigeartú trádála d’aon leibhéal ar na hallmhairí Síneacha, cé go ndéantar iad sin trí thrádálaithe chuig an Aontais, agus déantar díolacháin AE ó tháirgeoirí an Aontais chuig na húsáideoirí deiridh de ghnáth. Ar deireadh, mhaígh EUSMET go raibh na ríomhanna tearcdhíola praghais mícheart ar na cúiseanna céanna agus a bhí i gcás an ríomha sladghearrtha, agus sa bhreis air sin, bhí siad bunaithe ar chostais thairgthe ardaithe d’aon turas a bhain le, inter alia, spriocbhrabús 15 %, gan aon bhunús dlí.

(32) Bhí an anailís a chuir an t-iarratasóir i láthair bunaithe ar an bhfianaise ab fhearr a bhí ar fáil don iarratasóir ag an am agus mheas an Coimisiún go raibh sí ionadaíoch agus iontaofa go leor agus go raibh go leor fianaise inti a thug údar maith leis an imscrúdú a thionscnamh.

(33) Ar an ochtú dul síos, d’áitigh EUSMET nach raibh aon tionchar diúltach ar tionscal an Aontais mar gheall ar allmhairí Síneacha. Líomhain EUSMET go bhfuil sileacan de ghrád ceimiceach agus alúmanaim difriúil agus cé go mbaineann díolacháin thionscal an Aontais le sileacan de ghrád ceimiceach den chuid is mó, tá allmhairí ón tSín faoin ngnáthchóras ina n-allmhairí ar chaighdeán measartha íseal le haghaidh an mhargaidh alúmanaim thánaistigh. Dá bhrí sin, d’iarr EUSMET ar an gCoimisiún anailís díobhála dheighilte a dhéanamh do ghráid sileacain cheimiceacha agus alúmanaim. Athdhearbhaíodh iarraidh den sórt sin i mbarúlacha EUSMET tar éis an nochta, ach ní mór diúltú don argóint sin. Tagraíonn an Coimisiún i ndáil leis sin do roinn 2.3 ina ndéantar anailís ar aonchineálacht táirgí.

(34) Ar an naoú dul síos, chuir EUSMET in iúl gur tháinig laghdú ar thomhaltas an Aontais idir 2018 agus 2020, ar chúiseanna timthriallacha agus mar gheall ar ráig phaindéim COVID-19. Dá bhrí sin, mhaígh EUSMET nach raibh aon tionchar ag allmhairí Síneacha ar thomhaltas an Aontais.

(35) Fiú más rud é gur aontaigh an Coimisiún le hanailís EUSMET maidir le forbairt thomhaltas an Aontais, níor mheas sé gur neamhbhailíodh an líomhain san iarraidh mar gheall ar an laghdú ar thomhaltas atá nasctha le margaí eile, lenar cumhdaíodh leanúint leis an díobháil agus atarlú, rud a d’fhág gur tionscnaíodh an t-athbhreithniú seo maidir le dul in éag. Mar sin féin, fiú má thagann laghdú ar thomhaltas an Aontais ar chúiseanna atá neamhspleách ar allmhairí na Síne, déanfaidh an Coimisiún anailís fós in athbhreithniú ar dhul in éag ar na hiarmhairtí a bheadh ann dá gceadófaí do na bearta dul in éag, ó thaobh díolachán agus sciartha den mhargadh de.

(36) An deichiú dul síos, mhaígh EUSMET nach féidir an laghdú i méid agus acmhainneacht táirgeachta Thionscal an Aontais a chur i leith allmhairí na Síne ach i leith an chinnidh a rinne táirgeoir amháin de chuid an Aontais an táirgeadh i ngléasraí áirithe a dhúnadh síos go sealadach. Ar an gcaoi chéanna, mhaígh EUSMET nach bhfuil an laghdú ar mhéideanna díola thionscal an Aontais nasctha le hallmhairí na Síne, ar tháinig laghdú orthu idir 2017 agus R3 de 2020, ach le laghdú ar an éileamh agus méadú ar allmhairí ó thríú tíortha. Mhaígh EUSMET thairis sin sa chomhthéacs sin, in ainneoin na n-allmhairí Síneacha, go raibh praghsanna díola an Aontais cobhsaí le linn na tréimhse 2017-2019 agus gur ísligh siad sna chéad trí cheathrú de 2020, i gcomhthráth le titim dhomhanda an éilimh ar shileacan. Is é sin le rá, i gcomhthéacs éileamh a bheith ag titim, ní bheadh táirgeoirí an Aontais in ann praghsanna a mhéadú, beag beann ar allmhairí sileacain ón tSín. Ar na cúiseanna céanna, ní féidir an laghdú ar bhrabúsacht a chur i leith allmhairí ón tSín.

(37) Ní féidir glacadh leis na hargóintí sin. Meabhraíonn an Coimisiún go mbaineann bearta go minic le laghdú ar allmhairí ón tír lena mbaineann agus gur minic a bhíonn tionchar dearfach ag na bearta frithdhumpála atá ann cheana ar staid thionscal an Aontais. In imscrúdú ar athbhreithniú éaga, déanann an Coimisiún anailís ar an méid a tharlódh dá ligfí do bhearta dul in éag. Dá bhrí sin, toisc go bhféadfadh sé nach é allmhairí Síneacha an phríomhchúis le forbairt dhiúltach táscairí díobhála áirithe, ní féidir leis sin bac a chur ar thionscnamh an imscrúdaithe.

(38) Ar an aonú dul síos déag, liostaigh EUSMET roinnt fachtóirí tábhachtacha a líomhnaítear a théann i bhfeidhm ar thionscal an Aontais agus, dar le EUSMET, nár cuireadh san áireamh iad san athbhreithniú, sin nó go ndearnadh léirmhíniú mícheart orthu. Áirítear ar na tosca sin straitéis táirgthe thionscal an Aontais agus a costais, forbairt ar éileamh ar shileacan, méadú ar allmhairí tríú tíortha agus tionchar Brexit. D’éiligh EUSMET ar an gCoimisiún féachaint orthu san athbhreithniú.

(39) Mheas an Coimisiún gur leor an chaoi ar bhain an t-iarratasóir ciall as na tosca san iarraidh chun an t-athbhreithniú ar dhul in éag a thionscnamh. Ar aon chaoi, bhreithnigh an Coimisiún na tosca sin go léir faoi chuimsiú a anailíse sna ranna a bhaineann le Díobháil agus Leas an Aontais sa Rialachán seo.

(40) Ar an dóú dul síos déag, mhaígh EUSMET, gur ghannmheas an t-iarratasóir ar ionchas éilimh ar shileacan, go ndearna sé rómheastachán ar tháirgeacht agus ar acmhainneacht na Síne agus gur ró-mhór na héifeachtaí cuireadh i leith allmhairí Síneacha.

(41) Mar sin féin, níor thug EUSMET isteach aon fhaisnéis a chaithfeadh amhras ar na meastacháin a cuireadh i láthair san iarraidh ar athbhreithniú. Dá bhrí sin, ní fhéadfaí glacadh leis an argóint.

(42) I bhfianaise a bhfuil thuas, mheas an Coimisiún gur leor an fhianaise a cuireadh ar fáil san iarraidh chun an imscrúdú athbhreithniúcháin a thionscnamh.

(43) Ina gcuid barúlacha maidir leis an nochtadh, d’athdhearbhaigh EUSMET a mhaíomh nach raibh úsáid Airteagal 2(6a) den bhun-Rialachán ag luí leis an gComhaontú Frithdhumpála, gan aon argóint ná fianaise nua a chur isteach. Dá bhrí sin, dhiúltaigh an Coimisiún don mhaíomh sin ar na cúiseanna céanna a leagtar amach in aithrisí (22) go (24) thuas.

1.7. Sampláil

(44) San Fhógra Tionscnaimh, shonraigh an Coimisiún go bhféadfadh sé na páirtithe leasmhara a shampláil i gcomhréir le hAirteagal 17 den bhun-Rialachán.

1.7.1. Sampláil na n-allmhaireoirí

(45) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar allmhaireoirí neamhghaolmhara an fhaisnéis a sonraíodh san Fhógra Tionscnaimh a sholáthar.

(46) Níor tháinig aon allmhaireoir neamhghaolmhar chun cinn.

1.7.2. Sampláil na dtáirgeoirí sa tSín

(47) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar na táirgeoirí uile sa tSín an fhaisnéis a shonraítear san Fhógra Tionscnaimh a sholáthar. Sa bhreis air sin, d’iarr an Coimisiún ar Mhisean Dhaon-Phoblacht na Síne táirgeoirí eile a shainaithint agus/nó teagmháil a dhéanamh leo, dá mba ann dóibh, ar táirgeoirí iad a d’fhéadfadh suim a bheith acu a bheith rannpháirteach san imscrúdú.

(48) Ní bhfuarthas aon fhreagra.

1.8. Freagraí ar an gceistneoir

(49) Chuir an Coimisiún ceistneoir chuig Rialtas na Síne maidir le saobhadh suntasach a bheith ann sa tSín de réir bhrí Airteagal 2(6a)(b) den bhun-Rialachán.

(50) Sheol an Coimisiún ceistneoirí chuig tionscal an Aontais. Thairis sin, cuireadh na ceistneoirí do thionscal an Aontais, d’allmhaireoirí neamhghaolmhara agus d’úsáideoirí ar fáil ar shuíomh gréasáin Ard-Stiúrthóireacht na Trádála (9).

(51) Fuarthas freagraí ar na ceistneoir ó thrí tháirgeoir de chuid an Aontais agus ó thrí úsáideoir.

1.9. Fíorú

(52) Lorg agus d’fhíoraigh an Coimisiún an fhaisnéis uile a mheas sé a bheith riachtanach chun cinneadh a dhéanamh maidir leis an dóchúlacht go leanfar den dumpáil agus den díobháil nó go dtarlóidh siad arís, agus maidir le leas an Aontais. Is in áitribh na gcuideachtaí comhoibríocha seo a leanas a rinneadh cuairteanna fíorúcháin de bhun Airteagal 16 den bhun-Rialachán: Táirgeoirí de chuid an Aontais — RW Silicium GmbH, Pocking, an Ghearmáin — FerroAtlántica S.L., Maidrid, an Spáinn — Ferropem, Chambéry, an Fhrainc Úsáideoirí — Wacker Chemie AG, München, an Ghearmáin — Raffmetal SpA, Casto, an Iodáil — Evonik Industries AG, Essen, an Ghearmáin

1.10. An nós imeachta ina dhiaidh sin

(53) An 17 Meitheamh 2022, nocht an Coimisiún na bunfhíorais agus na bunbhreithnithe ar ar a mbonn a bhí sé beartaithe na dleachtanna frithdhumpála atá ann cheana a choinneáil ar bun. Deonaíodh tréimhse do na páirtithe uile ina bhféadfaidís barúlacha a dhéanamh maidir leis an nochtadh.

(54) Thug an Coimisiún aird ar na barúlacha a thug na páirtithe leasmhara, i gcás inarbh iomchuí.

2. AN TÁIRGE FAOI ATHBHREITHNIÚ AGUS AN TÁIRGE COMHCHOSÚIL

2.1. An táirge faoi athbhreithniú

(55) Is ionann an táirge faoi athbhreithniú agus an táirge a bhí faoi réir an imscrúdaithe bunaidh agus athbhreithnithe éaga roimhe seo, eadhon sileacan (“an táirge faoi athbhreithniú”) atá faoi láthair faoi chód AC 2804 69 00.

2.2. An táirge comhchosúil

(56) Mar a leagadh síos sa chéad tréimhse imscrúdaithe chomh maith leis an athbhreithniú éaga roimhe seo, deimhníodh leis an athbhreithniú éaga seo gurb iad na saintréithe bunúsacha fisiceacha, ceimiceacha agus teicniúla céanna, chomh maith leis na húsáidí bunúsacha céanna, atá ag na táirgí seo a leanas: — an táirge faoi athbhreithniú de thionscnamh na Síne; — an táirge a táirgeadh agus a díoladh ar mhargadh intíre na tíre lena mbaineann; agus — an táirge a dhéanann tionscal an Aontais a tháirgeadh agus a dhíol san Aontas.

(57) Dá bhrí sin, meastar gur táirgí comhchosúla iad na táirgí sin de réir bhrí Airteagal 1(4) den bhun-Rialachán.

2.3. Maíomh maidir le haonchineálacht an táirge

(58) Mháigh EUSMET nach táirge aonchineálach é sileacan le haghaidh úsáidí ceimiceacha agus alúmanaim agus nach bhfuil an sileacan le haghaidh an dá úsáid deiridh inmhalartaithe.

(59) Ar an gcéad dul síos, chuir EUSMET i dtábhacht an comhdhéanamh, na saintréithe teicniúla agus ceimiceacha éagsúla de shileacan, agus shonraigh sé go bhfuil sileacan eiliminteach agus fo-eilimintí eile i dtiúchan éagsúil agus ar leibhéil éagsúla. Thairis sin, mhínigh EUSMET go bhfuil foinse ag gach ceann de na fo-eilimintí sna hamhábhair bhunúsacha nó sa phróiseas táirgthe sileacain, dá bhrí sin, bunaithe ar an amhábhar éagsúil a úsáidtear, go bhfuil comhdhéanamh ceimiceach áirithe ag an sileacan a bhaineann go sonrach le húsáid áirithe.

(60) D’áitigh EUSMET go bhfuil gá le leibhéil éagsúla íonachta sileacain le haghaidh úsáidí éagsúla in earnáil na gceimiceán agus in earnáil an alúmanaim araon. Ní féidir le húsáideoirí sileacain de ghrád ceimiceach agus alúmanaim an t-ábhar céanna a úsáid ná ní théann siad san iomaíocht le haghaidh an ábhair chéanna ó sholáthraithe. Dá bhrí sin, tá an idirmhalartacht agus forluí iomaíoch idir an sileacan de ghrád ceimiceach agus an sileacan oiriúnach don tionscal alúmanam thar a bheith teoranta.

(61) Chuir EUSMET i dtábhacht go láidir go bhfuil tionchar ag comhdhéanamh ceimiceach an tsileacain a iarrtar ar phraghas an tsileacain a úsáidtear i dtáirgí éagsúla. Níos sonraí, bíonn an praghas is airde de ghnáth ar shileacan a úsáidtear chun polaiméirí sileacain a mhonarú agus an praghas ísle ar shileacan de ghrád alúmanaim tánaisteach. D’áitigh EUSMET gurb é an réasúnaíocht is bun leis an difríocht sin i bpraghsanna go bhfuil amhábhair shonracha ardcháilíochta, atá níos costasaí freisin, ag teastáil chun sileacan íonachta níos airde a tháirgeadh.

(62) Léirigh EUSMET na difríochtaí i gcainéil dáileacháin do na cineálacha éagsúla sileacain freisin. Ós rud é go gceannaíonn úsáideoirí ceimiceacha sileacan ceimiceach saincheaptha de bhun próisis cáilíochta dian ag a soláthraithe, ceannaíonn siad go díreach ó tháirgeoirí sileacain. Ina theannta sin, ceannaíonn úsáideoirí ceimiceacha sileacan bunaithe ar chonarthaí gearrthéarmacha/fadtéarmacha agus ní cheannaíonn siad ar an spot-mhargadh. Ar an taobh eile, ceannaíonn úsáideoirí alúmanaim, agus úsáideoirí alúmanaim tánaisteacha sileacan ó thrádálaithe nó ó dháileoirí nó ó allmhaireoirí de ghnáth. Ina theannta sin, ach amháin i gcás roinnt mórúsáideoirí sileacain sa deighleog úsáideora alúmanam príomhúil, is spot-díolacháin iad formhór na ndíolachán a bhaineann le halúmanam.

(63) Measadh i gcónaí gur táirge aonchineálach é an sileacan ón imscrúdú bunaidh ar allmhairí sileacain ón tSín agus i ngach imscrúdú ar athbhreithniú éaga ina dhiaidh sin. De réir Airteagal 11(9) den bhun-Rialachán, i ngach imscrúdú athbhreithniúcháin, cuirfidh an Coimisiún an mhodheolaíocht chéanna i bhfeidhm agus d’úsáid sé san imscrúdú ba chúis leis an dleacht, ar choinníoll nár tháinig aon athrú ar na cúinsí. Sa chás seo, níor léirigh EUSMET aon fhianaise a léiríonn go bhfuil athrú tagtha ar chúinsí maidir le cineál aonchineálach an táirge lena mbaineann ó rinneadh an t-athbhreithniú éaga deireanach.

(64) Ina gcuid barúlacha maidir leis an nochtadh, thug EUSMET dá aire, sna himscrúduithe a rinneadh roimhe seo, nár chuir an Coimisiún allmhairí miotail sileacain de ghrád alúmanaim san áireamh ach chun díobháil a shuí agus, dá bhrí sin, go ndearna sé anailís deighilte cheana féin. Dúirt EUSMET freisin gur aithin an Coimisiún gur allmhairíodh sileacain de ghrád ceimiceach den chuid is mó tríd an gcóras próiseála isteach (IPP) agus, dá bhrí sin, go raibh na hallmhairí a bhaineann leis an deighleog sin den mhargadh díolmhaithe ó na dleachtanna.

(65) Tugann an Coimisiún dá aire ar dtús, de réir Airteagal 11(9) den bhun-Rialachán, ós rud é nach bhfuil aon athrú ar na himthosca, gur cheart gurb í an mhodheolaíocht an ceann a úsáidtear san imscrúdú as ar tháinig an dleacht (10). Ní dhearnadh aon anailís bunaithe ar dheighleog san athbhreithniú eatramhach roimhe seo (11). Ní dhearna an Coimisiún ach idirdhealú idir dhá chóras allmhairiúcháin chun leibhéal sladghearrtha agus deireadh a chur le díobháil a bhunú.

(66) Mar a tugadh faoi deara in aithris (48) thuas, níor chomhoibrigh aon táirgeoir onnmhairiúcháin leis an imscrúdú. Ina theannta sin, níl in allmhairí ó chomhaltaí EUSMET ach cion beag d’allmhairí iomlána an táirge lena mbaineann. Dá bhrí sin, ní raibh an Coimisiún in ann cion sileacain de ghrád alúmanaim agus de ghrád ceimiceach a bhunú in allmhairiú iomlán an táirge lena mbaineann ná aon nasc idir an córas allmhairiúcháin a úsáideadh agus an grád sileacain a allmhairíodh. Dá bhrí sin, diúltaíodh don mhaíomh sin.

3. DUMPÁIL

3.1. Réamhbharúlacha

(67) Le linn tréimhse imscrúdúcháin an athbhreithnithe, lean allmhairí sileacain de bheith ag teacht isteach san Aontas ón tSín ach ag sciar níos ísle den mhargadh ná mar a bhí le linn thréimhse imscrúdúcháin an athbhreithnithe éaga dheireanaigh.

(68) Níor chomhoibrigh aon táirgeoir ón tSín leis an imscrúdú. Dá bhrí sin, chuir an Coimisiún in iúl d’údaráis na tíre lena mbaineann go bhféadfadh an Coimisiún, in éagmais comhoibriú, Airteagal 18 den bhun-Rialachán a chur i bhfeidhm maidir leis na torthaí a bhaineann leo. Ní bhfuair an Coimisiún aon bharúil maidir leis an bhfaisnéis sin ná aon iarraidh ar idirghabháil ón Oifigeach Éisteacha.

(69) Dá bhrí sin, i gcomhréir le hAirteagal 18 den bhun-Rialachán, bhí na torthaí maidir leis an dóchúlacht go leanfar le dumpáil nó go dtarlóidh dumpáil arís bunaithe ar na fíorais a bhí ar fáil, go háirithe faisnéis atá san iarraidh ar athbhreithniú, faisnéis a fuarthas ó tháirgeoirí agus úsáideoirí comhoibríocha de chuid Aontais le linn imscrúdú an athbhreithnithe, chomh maith le staidreamh trádála Eurostat maidir le hallmhairí agus onnmhairí.

3.2. Nós imeachta um an ngnáthluach a chinneadh faoi Airteagal 2(6a) den bhun-Rialachán

(70) Ós rud é gur leor an fhianaise a bhí ann tráth a tionscnaíodh an t-imscrúdú lena thaispeáint, a mhéid a bhain le Daon-Phoblacht na Síne, gurbh ann do shaobhadh suntasach de réir bhrí Airteagal 2(6a), pointe (b) den bhun-Rialachán, thionscain an Coimisiún an t-imscrúdú ar bhonn Airteagal 2(6a) den bhun-Rialachán.

(71) An fhaisnéis a mheas sé a bheith riachtanach le haghaidh a imscrúdaithe maidir leis an saobhadh suntasach líomhnaithe, chun an fhaisnéis sin a fháil, chuir an Coimisiún ceistneoir chuig Rialtas na Síne. Ina theannta sin, i bpointe 5.3.2 den Fhógra Tionscnaimh, thug an Coimisiún cuireadh do gach páirtí leasmhar a gcuid tuairimí a chur in iúl, faisnéis a chur isteach agus fianaise thacaíochta a chur ar fáil maidir le cur i bhfeidhm Airteagal 2(6a) den bhun-Rialachán laistigh de 37 lá ó dháta fhoilsiú an Fhógra Tionscnaimh in Iris Oifigiúil an Aontais Eorpaigh.

(72) Ní bhfuarthas aon fhreagra ar an gceistneoir ó Rialtas na Síne agus ní bhfuarthas aon aighneacht maidir le cur i bhfeidhm Airteagal 2(6a) den bhun-Rialachán roimh an sprioc-am. Ina dhiaidh sin, chuir an Coimisiún in iúl do Rialtas na Síne go n-úsáidfeadh sé na fíricí a bhí ar fáil de réir bhrí Airteagal 18 den bhun-Rialachán chun a chinneadh an ann do shaobhadh suntasach sa tSín. Ní bhfuair an Coimisiún aon bharúil maidir leis an bhfaisnéis sin ná aon iarraidh ar idirghabháil ón Oifigeach Éisteacha.

(73) I bpointe 5.3.2 den Fhógra Tionscnaimh, shonraigh an Coimisiún freisin, mar gheall ar an bhfianaise a bhí ar fáil, go raibh an Bhrasaíl roghnaithe go sealadach aige mar thír ionadaíoch iomchuí de bhun Airteagal 2(6a)(a) den bhun-Rialachán chun an gnáthluach a chinneadh ar bhonn praghsanna nó tagarmharcanna neamhshaofa. Shonraigh an Coimisiún freisin go scrúdódh sé tíortha ionadaíocha eile a d’fhéadfadh a bheith iomchuí i gcomhréir leis na critéir a leagtar amach in Airteagal 2(6a)(a), an chéad fhleasc, den bhun-Rialachán.

(74) An 23 Feabhra 2022, chuir an Coimisiún na páirtithe leasmhara ar an eolas le nóta (“Nóta 1”) maidir leis na foinsí ábhartha a bhí beartaithe aige a úsáid chun an gnáthluach a chinneadh. Sa nóta sin, chuir an Coimisiún liosta ar fáil de na tosca táirgeachta uile amhail amhábhair, saothar agus fuinneamh a úsáideadh chun sileacóin a tháirgeadh.

(75) Ina theannta sin, ar bhonn na gcritéar lena dtreoraítear roghnú na bpraghsanna nó na dtagarmharcanna neamhshaofa, shainaithin an Coimisiún tír ionadaíoch breise fhéideartha, eadhon an Mhalaeisia. Fuair an Coimisiún barúlacha maidir le Nóta 1 ón iarratasóir agus EUSMET.

(76) An 5 Aibreán 2022, chuir an Coimisiún na páirtithe leasmhara ar an eolas leis an dara nóta (“Nóta 2”) maidir leis na foinsí ábhartha a bhí beartaithe aige a úsáid chun an gnáthluach a chinneadh, agus gurbh í an Mhalaeisia an tír ionadaíoch fós. Chuir sé in iúl freisin do pháirtithe leasmhara go suíodh sé costais díola, ghinearálta agus riaracháin (costais SGA) agus na brabúis ar bhonn na faisnéise a bhí ar fáil don chuideachta PMB Silicon Bhd, táirgeoir an táirge sa tír ionadaíoch.

(77) Fuair an Coimisiún barúlacha maidir le Nóta 2 ón iarratasóir agus EUSMET. Chuir EUSMET barúlacha isteach freisin mar fhreagra orthu siúd ón iarratasóir.

3.2.1. Gnáthluach

(78) De réir Airteagal 2(1) den bhun-Rialachán,”Beidh an gnáthluach bunaithe ar an bpraghas a íocadh nó atá le híoc de ghnáth, i ngnáthchúrsa trádála, ag custaiméirí neamhspleácha sa tír is onnmhaireoir”.

(79) Mar sin féin, de réir Airteagal 2(6a)(a) den bhun-Rialachán, i gcás ina gcinntear “nach iomchuí praghsanna agus costais intíre a úsáid sa tír is onnmhaireoir toisc gur ann do shaobhadh suntasach sa tír sin de réir bhrí pointe (b), ríomhfar an gnáthluach go heisiach ar bhonn costais táirgthe agus díola a léiríonn praghsanna nó tagarmharcanna neamhshaofa”, agus “áireofar ann méid neamhshaofa agus réasúnta le haghaidh costais riaracháin, dhíola agus ghinearálta agus le haghaidh na mbrabús” (tugtar “costais SGA” ar “costais riaracháin, dhíola agus ghinearálta”).

(80) Mar a mhínítear thíos a thuilleadh, tháinig an Coimisiún ar an gconclúid san imscrúdú seo, ar bhonn na faisnéise atá ar fáil agus ag féachaint don éagmais comhair ó Rialtas na Síne agus ó na táirgeoirí, gurbh iomchuí Airteagal 2(6a) den bhun-Rialachán a chur i bhfeidhm.

3.2.2. Saobhadh suntasach a bheith ann sa tSín

(81) In imscrúduithe a rinneadh le déanaí maidir le fearó-sileacan (12) agus sileacan cailciam (13) de thionscnamh na Síne, chinn an Coimisiún go raibh saobhadh suntasach de réir bhrí Airteagal 2(6ú)(b) den bhun-Rialachán san earnáil miotalóireachta sa tSín. Tháinig an Coimisiún ar an gconclúid sna himscrúduithe sin gur ar bhonn na fianaise ar bhí ar fáil, ba iomchuí freisin Airteagal 2(6a) den bhun-Rialachán a chur i bhfeidhm.

(82) Rinne an Coimisiún amach gurbh ann d’idirghabháil shuntasach ón rialtas sa tSín, rud a shaobhann leithdháileadh éifeachtach na n-acmhainní i gcomhréir le prionsabail an mhargaidh (14).

(83) Chinn an Coimisiún freisin gurbh ann fós do chuid mhór úinéireachta agus smachta ag Rialtas na Síne san earnáil alúmanaim, de réir bhrí Airteagal 2(6a)(b), an chéad fhleasc, den bhun-Rialachán (15).

(84) Chinn an Coimisiún freisin go raibh Rialtas na Síne in ann cur isteach ar phraghsanna agus ar chostais tríd an Stát a bheith i láthair i ngnólachtaí, de réir bhrí Airteagal 2(6ú)(b), an dara fleasc den bhun-Rialachán (16).

(85) Rinne an Coimisiún amach thairis sin go mbíonn éifeachtaí saofa breise ar an margadh ag láithreacht an Stáit agus ag idirghabháil an Stáit sna margaí airgeadais agus i soláthar amhábhar agus ionchur freisin. Ina theannta sin, fágann córas pleanála sa tSín go mbíonn acmhainní á ndíriú ag Rialtas na Síne ar earnálacha atá ainmnithe mar earnálacha straitéiseacha nó atá tábhachtach go polaitiúil ar shlí eile, seachas iad a bheith á leithdháileadh i gcomhréir le fórsaí an mhargaidh (17).

(86) Tháinig an Coimisiún ar an gconclúid freisin nach bhfuil dlíthe féimheachta agus maoine na Síne ag obair i gceart de réir bhrí Airteagal 2(6a)(b), an ceathrú fleasc den bhun-Rialachán, rud a chruthaíonn saobhadh go háirithe nuair a bhíonn gnólachtaí dócmhainneacha á gcoimeád i mbun gnó agus nuair a bhíonn cearta úsáide talún á leithdháileadh sa tSín (18).

(87) Rinne an Coimisiún amach freisin gurbh ann do shaobhadh maidir le costais phá san earnáil mhiotaleolaíoch de réir bhrí Airteagal 2(6a)(b), an cúigiú fleasc den bhun-Rialachán (19), mar aon le saobhadh sna margaí airgeadais de réir bhrí Airteagal 2(6a)(b), an séú fleasc den bhun-Rialachán, go háirithe maidir le gníomhaithe corparáideacha caipiteal a rochtain sa tSín (20).

(88) Faoi mar a rinneadh in imscrúduithe roimhe seo maidir leis an earnáil mhiotaleolaíoch sa tSín, d’fhéach an Coimisiún san imscrúdú reatha lena fháil amach an iomchuí praghsanna agus costais intíre a úsáid sa tSín i bhfianaise saobhadh suntasach a bheith ann de réir bhrí Airteagal 2(6a), pointe (b), den bhun-Rialachán.

(89) Rinne an Coimisiún amhlaidh bunaithe ar an bhfianaise a bhí ar fáil sa chomhad, lena n-áirítear an fhianaise a bhí san iarraidh agus sa Tuarascáil ón gCoimisiún ar shaobhadh suntasach sa tSín chomh maith (21) (“an Tuarascáil”), ar rud é a bhraitheann ar fhoinsí atá ar fáil go poiblí. Cumhdaíodh san anailís sin an scrúdú a rinneadh ar na hidirghabhálacha substaintiúla ón rialtas i ngeilleagar na Síne go ginearálta, ach cumhdaíodh freisin staid shonrach an mhargaidh san earnáil ábhartha lena n-áirítear earnáil an táirge faoi athbhreithniú.

(90) Rinne an Coimisiún na heilimintí sin a fhorlíonadh a thuilleadh lena thaighde féin ar na critéir éagsúla atá ábhartha chun a dheimhniú gurb ann do shaobhadh suntasach sa tSín, rud a suíodh in imscrúduithe eile a rinne sé ina leith sin roimhe seo.

(91) Rinneadh tagairt san iarraidh sa chás seo don Tuarascáil, go háirithe do roinn 12.4.2 maidir le srianta ar onnmhairiú sileacain agus sna ranna ina dtagraítear don mhargadh leictreachais. Thagair an t-iarratasóir freisin do staidéar faoi chóipcheart ó AlloyConsult san iarraidh athbhreithniú maidir le saobhadh margaidh arna spreagadh ag Stát i dtionscail fearó-chóimhiotail agus shileacain na Síne.

(92) Is ann do mhéid áirithe úinéireachta agus smachta ag Rialtas na Síne san earnáil sileacain fós de réir bhrí Airteagal 2(6a)(b), an chéad fhleasc den bhun-Rialachán. Ó tharla nár chomhoibrigh aon onnmhaireoir an táirge faoi athbhreithniú sa tSín, níorbh fhéidir cóimheas cruinn idir na táirgeoirí sileacain príobháideacha agus na táirgeoirí faoi úinéireacht an Stáit a chinneadh a thuilleadh.

(93) Mar sin féin, shuigh an Coimisiún go bhfuil roinnt táirgeoirí sileacain Síneacha faoi úinéireacht stáit. Ceann acu is ea Yunnan Nujiang International Silicon Trade Co, fochuideachta de Xiamen ITG Group Corp., Ltd (22). Is é an scairshealbhóir rialaithe deiridh de chuid Xiamen ITG Group an Coimisiún um Maoirseacht agus Riarachán ar Shócmhainní faoi úinéireacht Stáit Xiamen (23).

(94) Ar an gcaoi chéanna, tá Shanghai Puyuan Foreign Economic and Trading Company (24) (“SPFC”) faoi úinéireacht iomlán ag Shanghai National Nuclear Puyuan Group, cuideachta atá faoi úinéireacht iomlán í féin ag China National Nuclear Corporation (“CNNC”), atá ar cheann de na cuideachta faoi úinéireacht stát na Síne ar an leibhéal lárnach.

(95) Ina theannta sin, fuarthas amach san imscrúdú gur san earnáil leictreachais, arb é an phríomhthoisc tháirgeachta é i monarú an táirge faoi athbhreithniú, tá leibhéal suntasach úinéireachta ag Rialtas na Síne fós ann. Mar a d’aimsigh an Coimisiún sa Tuarascáil, tá baint mhór ag cuideachtaí faoi úinéireacht stáit le margadh leictreachais na Síne i gcéimeanna éagsúla den slabhra soláthair, agus tá an eangach tarchuir iomlán faoi úinéireacht dhá chuideachta faoi úinéireacht stát agus tá úinéireacht shuntasach an Stáit ag céim na giniúna freisin.

(96) Maidir le Rialtas na Síne a bheith in ann cur isteach ar phraghsanna agus ar chostais tríd an Stát a bheith i láthair i ngnólachtaí de réir bhrí Airteagal 2(6a)(b), an dara fleasc den bhun-Rialachán, le linn an imscrúdaithe shuigh an Coimisiún ceangail phearsanta a bheith ann idir Páirtí Cumannach na Síne (“CCP”) agus cuideachtaí a mhonaraíonn an táirge faoi athbhreithniú, mar aon le gnéithe corparáideacha eagraíochtúla a ligeann do CCP cur isteach ar iompar gnó na gcuideachtaí.

(97) In ITG Xiamen Group, tá an leibhéal is airde de leibhéal eagrúcháin na cuideachta ag coiste Páirtí CCP, agus é ar aon dul leis an mBord Stiúrthóirí agus an Bord Maoirseoirí agus os cionn na Bainistíochta Sinsearaí (25).

(98) Thairis sin, in SPFC, is Rúnaí Choiste an Pháirtí é Cathaoirleach an Bhoird in Shanghai National Nuclear Puyuan Group agus is Leas-Rúnaí Choiste an Pháirtí é bainisteoir ginearálta na cuideachta (26).

(99) Léirigh an imscrúdú thairis sin go bhfuil cuideachtaí faoi úinéireacht phoiblí agus cuideachtaí faoi úinéireacht phríobháideach araon san earnáil sileacain faoi réir maoirseachta agus treoraíochta beartais. Cosúil le haon earnáil eile sa tSín, cuirtear iallach ar na táirgeoirí sin gníomhaíochtaí neartaithe Páirtí a óstáil agus bíonn dlúthchleamhnacht acu le Páirtí Cumannach na Síne agus lena idé-eolaíocht. Léiríonn na samplaí seo a leanas an treocht maidir leis an leibhéal idirghabhála ó Rialtas na Síne a bheith ag dul i méid, rud a bhaineann leis an earnáil sileacain freisin.

(100) Tugann ITG Xiamen Group tuairisc ar roinnt mhaith gníomhaíochtaí neartaithe Páirtí ar a shuíomh gréasáin. Ag tagairt do chruinniú grúpa staidéir CCP i mí Feabhra 2022, cuireann an chuideachta i dtábhacht go bhfuil sé riachtanach “a áirithiú go daingean treo ceart thógáil na creasa eacnamaíche speisialta, ceannaireacht chuimsitheach an Pháirtí a chur chun feidhme ar China International Trade Holding Group, leanúint ar aghaidh le rialachas cuimsitheach agus dian an Pháirtí a dhoimhniú, cloí le conair an tsóisialachais le saintréithe na Síne, agus cloí gan amhras le treo an Ard-Rúnaí Xi Jinping ar aghaidh” (27).

(101) Ní bhaineann an fhógairt dílseachta do cheannaireacht CCP leis an tréimhse ama is deireanaí amháin ach baineann sé le tréimhse imscrúdúcháin an athbhreithnithe freisin, rud is léir ó shuíomh gréasáin SPFC a thugann tuairisc ar chruinniú Choiste Páirtí an ghrúpa a tharla an 17 Samhain 2020: “Ní mór dúinn ábhar idé-eolaíoch a neartú, an phróifíl, smaoineamh gníomhach, féinsmacht agus féinscrúdú a ardú, tábhacht a chur leis an bhfoghlaim, tuiscint agus staidéar ar spiorad an Chúigiú Mórsheisiún de 19ú Lárchoiste Pháirtí Chumannach na Síne a dhoimhniú mar aon lena cur chun feidhme […] D’éiligh an Cúigiú Mórsheisiún den 19ú Lárchoiste de chuid Pháirtí Cumannach na Síne go ndíreodh an fhorbairt eacnamaíoch ar an ngeilleagar iarbhír agus go ndéanfaí iarrachtaí leibhéal nuachóirithe an tslabhra tionscail agus an tslabhra soláthair a fheabhsú agus dlús a chur le forbairt córas tionscail nuachóirithe […] Is gá staidéar a dhéanamh ar spiorad óráidí tábhachtach Ard-Rúnaí Xi Jinping agus iad a chur chun feidhme, mar aon le spiorad an Chúigiú Mórsheisiún den 19ú Lárchoiste de chuid CPC (…) le méid ard tuisceana polaitiúla, idé-eolaíche agus gníomhaíochta, i gcomhréir le úsáid chomhtháite Lárchoiste an Pháirtí, an grúpa cuideachta, agus Puyuan CNNC chun an cur i bhfeidhm ar an láthair a áirithiú, is gá spiorad an Chúigiú Mórsheisiún den 19ú Lárchoiste de chuid an Pháirtí a chomhtháthú go hiomlán […] Bhí comhaltaí fhoireann ceannaireachta shlabhra soláthair CNNC, baill foirne meánleibhéal agus comhaltaí brainsí áirithe rannpháirteach sa chruinniú staidéir méadaithe sin (28)“

(102) Thairis sin, de réir rialacha oibre chomhlachas an tionscail sileacain (29), ar brainse é de chomhlachas tionscail miotail neamhfheiriúil na Síne, glacann an comhlachas bunlíne CCP mar a threoirlíne féin (30). Thairis sin, comhréireacht le líne, prionsabail agus beartais an Pháirtí, agus dea-cháilíocht pholaitiúil a bheith ag duine, liostaítear iad i measc na gceanglas incháilitheachta maidir le fónamh mar uachtarán, leas-uachtarán nó ardrúnaí an chomhlachais (31).

(103) Thairis sin, suíodh go bhfuil beartais lena ndéantar idirdhealú i bhfabhar táirgeoirí intíre nó lena n-imrítear tionchar ar chaoi eile ar an margadh de réir bhrí Airteagal 2(6a)(b), an tríú fleasc den bhun-Rialachán i bhfeidhm san earnáil sileacain. Tá ról suntasach ag sileacan i dtáirgeadh alúmanaim, chomh maith le leathsheoltóirí (ar ionchur é le haghaidh an táirge faoi athbhreithniú) a cháilíonn an earnáil sileacain dá réir sin mar chuid de na tionscail straitéiseacha atá ag teacht chun cinn (32) a thairbhíonn de réimse leathan beartas tacaíochta atá i bhfeidhm.

(104) Cuireann an Stát isteach freisin ar mhargaí ionchuir a úsáidtear chun sileacan a tháirgeadh, go háirithe na margaí leictreachais. Cé go bhfuil leictreachas ar cheann de na príomhionchuir i monarú sileacain, níl praghsanna an leictreachais bunaithe ar an margadh sa tSín agus tá saobhadh suntasach ann (trí shocrú lárnach praghsanna, difreáil praghsanna agus cleachtais ceannacháin dhíreacha cumhachta), mar a shuitear sa Tuarascáil (33).

(105) Cé gur tháinig roinnt athruithe agus athchóirithe ar an margadh fuinnimh sa tSín, níl roinnt praghsanna atá ábhartha don chóras fuinnimh bunaithe ar an margadh go fóill. Aithníonn an rialtas go bhfuil na praghsanna fós faoi smacht an Stáit den chuid is mó: “Tá bainistiú reatha praghsanna leictreachais bunaithe fós ar phraghsanna rialtais. Tá bainistíocht reatha ar phraghas an leictreachais fós bunaithe ar phraghsanna an rialtais. Is minic go mbíonn coigeartuithe praghais chun deiridh ar athruithe i gcostais agus bíonn sé deacair costais na húsáide leictreachais a léiriú ar bhealach tráthúil agus réasúnta […] Níl sásra iomaíoch éifeachtach do dhíol leictreachais suite go fóill, tá idirbhearta margaidh idir fiontair ghiniúna cumhachta agus úsáideoirí teoranta agus bíonn sé deacair ról cinntitheach an mhargaidh a thabhairt isteach i leithdháileadh acmhainní” (34).

(106) Tá an laige margaidh sin arb é an Stát is cúis léi ag tionscnamh iarrachtaí breise chun an margadh a bhainistiú, rud a léirítear i roinnt doiciméad riaracháin a tháinig ina dhiaidh sin. Mar shampla, i mí na Samhna 2020, d’eisigh NDRC an Fógra maidir le síniú conarthaí leictreachais meántéarmacha agus fadtéarmacha 2021 a chur chun cinn (35).

(107) Tugtar treoir sa doiciméad do “ranna inniúla na rialtas áitiúil […] dícheall a dhéanamh chun a áirithiú nach bhfuil an méid leictreachais arna chonrú faoi bhun 80 % den mheánmhéid le trí bliana anuas”, agus maidir le praghsáil chun “sásra socraíochta diallta a bhunú […] i rialacháin an mhargaidh áitiúil chun déileáil le neamhréireachtaí idir méid na cumhachta conraithe agus an cur chun feidhme iarbhír” agus chun “feabhas a chur ar shásra praghsanna idirbhirt sa mheántéarma agus san fhadtéarma. Déanfaidh gach ceantar na praghsanna tarchurtha agus dáilte cumhachta arna bhformheas ag an rialtas a chur chun feidhme go docht.”

(108) Tá forálacha sonracha maidir le cur chun feidhme san Fhógra freisin, go háirithe trí shásra rianaithe don dul chun cinn maidir le síniú conartha a bhunú, nó trí fhaireachán ar chonarthaí a neartú mar aon le nochtadh agus forfheidhmiú (36).

(109) Thairis sin, i mí Eanáir 2021, d’eisigh Comhairle an Stáit “Tuairim ó NDRC maidir le táillí uisce uirbigh, leictreachais agus soláthairtí teasa a chaighdeánú chun forbairt ardchaighdeáin na hearnála a chothú” (37). Tá forálacha sonracha san Fhógra maidir le praghsáil rialtais “[…] Maidir le tionscadail faoi réir praghsáil rialtais nó praghsanna faoi threoir an rialtais, an comhdhéanamh costais a chinneadh ar bhealach réasúnta, maoirseacht agus athbhreithniú costais a neartú, feabhas a chur ar an sásra praghas-mhúnlaithe agus leibhéal na bpraghsanna a chinneadh ar bhealach eolaíoch. […]”

(110) I measc phríomhspriocanna an Fhógra, tagraítear go sonrach don sásra ionchuir rialtais maidir le praghsáil, agus do dhifreáil earnála na modhanna praghsála: “Faoi 2025, bainfear torthaí soiléire amach nuair a bheidh na muirir san earnáil soláthair uisce, soláthair cumhachta, gáis agus téimh á nglanadh agus á gcaighdeánú. Bunófar bonn le haghaidh sásra socraithe praghsanna a bheidh eolaíoch, caighdeánaithe agus trédhearcach, agus déanfar sásra ionchuir an rialtais a fheabhsú tuilleadh. Feabhsófar go suntasach modhanna praghsála is infheidhme maidir le hearnálacha gaolmhara, maoirseacht costais agus modhanna athbhreithnithe, iompar praghsanna agus cumhdach cuimsitheach caighdeánach seirbhísí, chomh maith le cáilíocht agus éifeachtúlacht an tsoláthair uisce, leictreachais, téimh agus táirgí agus seirbhísí eile”.

(111) Is amhábhar eile é gual a úsáidtear chun an táirge faoi athbhreithniú a mhonarú. Mar a suíodh sa Tuarascáil, tá an margadh guail sa tSín aoi réir saofa, go háirithe de thoradh an fhóirdheonaithe (38) agus tríd an mbainistiú agus an rialú ar shaothrú na n-acmhainní guail (39).

(112) Leis an imscrúdú sileacain cailciam a rinneadh le déanaí, suíodh gnéithe breise den chur isteach a dhéanann an Stát ar an margadh guail. I mí na Bealtaine 2021, d’eisigh an tÚdarás Náisiúnta um Fhuinneamh (NEA) agus NDRC go comhpháirteach an Fógra maidir le bearta Bainistíochta le haghaidh critéir chumais agus critéir formheasa tháirgeadh na mianach guail, agus é d’aidhm acu cumais na mianach guail a rialú agus teorainneacha ábhartha a chur i bhfeidhm, nithe a ríomhtar ar bhonn an fhógra (40). I mí na Nollag 2020, d’eisigh an NDRC an Fógra maidir le síniú agus feidhmíocht conarthaí guail meántéarmacha agus fadtéarmacha a áirithiú in 2021 (41).

(113) Cuireann an Fógra an sprioc chun cumhacht agus maoirseacht an Stáit a mhéadú sa phróiseas conarthach i dtábhacht go sainráite: “Páirt níos fearr a thabhairt do ról an rialtais, díriú ar struchtúr an chórais a neartú, feabhas a chur ar rialacha idirbhirt, maoirseacht creidmheasa a neartú, agus páirtithe ábhartha a threorú chun feasacht a ardú faoin staid ar an iomlán, freagrachtaí sóisialta a ghlacadh, feidhmíocht conartha a chaighdeánú, agus feidhmiú comhréidh an mhargaidh guail a áirithiú.”

(114) Chomh maith leis sin, tugtar treoir san fhógra chun “féinsmacht an tionscail a neartú. Treoróidh gach comhlachas tionscail ábhartha fiontair chun féinsmacht a neartú, chun riachtanais na gconarthaí meántéarmacha agus fadtéarmacha a chur chun feidhme go cuí, agus gan leas a bhaint as staid soláthair agus éilimh an mhargaidh agus staid bhuntáisteach an tionscail chun conarthaí neamhchothroma a shíniú. Beidh ról eiseamláireach ag fiontair mhórscála, beidh sínithe conartha féinrialaithe acu, cuirfidh siad lena bhfeasacht ar ghealltanais a chomhlíonadh, glacfaidh siad an tionscnamh chun freagracht shóisialta a ghlacadh as soláthar agus praghsanna cobhsaí a áirithiú, agus oibriú rianúil an mhargaidh ghuail a chur chun cinn ar an leibhéal náisiúnta.”

(115) Is fiú a thabhairt faoi deara go háirithe an treoir shoiléir a thugtar gan staid an tsoláthair agus an éilimh sa mhargadh a úsáid nuair atá conarthaí á síniú. I mí Aibreáin 2021, d’eisigh NDRC Fógra breise maidir le maoirseacht agus bainistíocht conarthaí meántéarmacha agus fadtéarmacha guail 2021 a áirithiú, agus é mar aidhm aige maoirseacht níos fearr a dhéanamh ar chomhlíontacht conarthaí díolacháin agus an soláthar guail a áirithiú (go háirithe bunaithe ar fhorálacha Fhógra Uimh. 902 a luadh roimhe seo). Ar an mbonn sin, ba cheart do pháirtithe ábhartha a áirithiú go háirithe nach bhfuil an ráta comhlíontachta míosúla níos lú ná 80 %, agus nach bhfuil an ráta comhlíontachta ráithiúla agus bliantúla níos lú ná 90 %. (42)

(116) Is léir go mbíonn idirghabháil ón Stát i margadh an ghuail freisin leis an gcinneadh a rinneadh le déanaí chun síneadh bliain amháin eile a chur le ham na hoibríochta trialaí do mhianaigh ghuail atá dúnta agus an cuspóir aige aschur agus soláthar a mhéadú, chun cur in aghaidh méaduithe praghais an tráchtearra (tar éis do tháirgeacht na mianach a bheith curtha ar fionraí roimhe sin) (43).

(117) Mar is féidir a fheiceáil ó na samplaí thuas, bainistíonn Rialtas na Síne forbairt na hearnála sileacain i gcomhréir le raon leathan uirlisí agus treoracha beartais agus rialaíonn siad beagnach gach gné i bhfeidhmiú na hearnála. Baineann an treoraíocht agus idirghabháil rialtais seo leis na príomh-ionchuir a úsáidtear i monaraíocht an táirge faoi athbhreithniú freisin.

(118) Cur i bhfeidhm idirdhealaitheach nó forfheidhmiú easnamhach na ndlíthe féimheachta agus maoine san earnáil mhiotaleolaíoch de réir Airteagal 2(6a)(b), an ceathrú fleasc, den bhun-Rialachán, níor tháinig an t-imscrúdú ar aon fhianaise lena léiriú nach mbeadh tionchar ag an méid sin ar mhonaróirí an táirge faoi athbhreithniú.

(119) Ina theannta sin, tá an earnáil mhiotaleolaíoch faoi thionchar an tsaofa ar chostais phá de réir bhrí Airteagal 2(6a)(b), an cúigiú fleasc den bhun-Rialachán. Déanann an saobhadh sin difear don earnáil go díreach (nuair a bhíonn an táirge faoi athbhreithniú nó na príomh-ionchuir á dtáirgeadh) agus go hindíreach (nuair atá rochtain ar chaipiteal nó ar ionchuir i gceist ó chuideachtaí atá faoi réir an chórais saothair chéanna sa tSín).

(120) Thairis sin, níor tíolacadh aon fhianaise san imscrúdú sin a léiríonn nach ndéanann idirghabháil an rialtais sa chóras airgeadais difear don earnáil mhiotaleolaíoch de réir Airteagal 2(6a)(b), an séú fleasc den bhun-Rialachán. Dá bhrí sin, déantar difear tromchúiseach do dhálaí an mhargaidh ar gach leibhéal de dheasca idirghabháil shubstaintiúil an rialtais sa chóras airgeadais.

(121) Ar deireadh, meabhraíonn an Coimisiún gur gá roinnt ionchur chun an táirge faoi athbhreithniú a tháirgeadh. Nuair a dhéanann táirgeoirí an táirge faoi athbhreithniú na hionchuir sin a cheannach nó conradh a dhéanamh ina dtaobh, tá na praghsanna a íocann siad (agus a thaifeadtar mar chostais) gan cosaint ar an saobhadh sistéamach céanna a luadh roimhe seo. Mar shampla, fostaíonn soláthróirí na n-ionchur lucht saothair atá faoi réir an tsaofa; féadfaidh siad airgead a fháil ar iasacht atá faoi réir an tsaofa san earnáil airgeadais nó sa leithdháileadh caipitil; agus bíonn siad faoi réir an chórais pleanála is infheidhme maidir le gach leibhéal rialtais agus gach earnáil.

(122) Dá bharr sin, ní hamháin nach iomchuí praghsanna díola intíre an táirge faoi athbhreithniú a úsáid de réir bhrí Airteagal 2(6a)(a) den bhun-Rialachán, ach tá na costais ionchuir uile faoi thionchar freisin (lena n-áirítear amhábhair, fuinneamh, talamh, maoiniú, lucht saothair, etc.) toisc go ndéanann idirghabháil shubstaintiúil an rialtais difear dá bpraghasmhúnlú, mar a thuairiscítear i gCodanna I agus II den Tuarascáil.

(123) Go deimhin, tá na hidirghabhálacha rialtais a dtugtar tuairisc orthu i ndáil le leithdháileadh caipitil, talún, saothair, fuinnimh agus amhábhar, tá siad ann ar fud na Síne. Ciallaíonn sé sin, mar shampla, nuair a chuirtear réimse tosca táirgeachta le chéile chun ionchur a tháirgeadh sa tSín, is ionchur é atá neamhchosanta ar shaobhadh suntasach. Is amhlaidh atá d’ionchur an ionchuir agus mar sin de.

(124) Níor thug Rialtas na Síne ná na táirgeoirí san imscrúdú reatha aon fhianaise ná argóint ina choinne sin.

(125) Mar achoimre, léirigh an fhianaise a bhí ar fáil nach toradh ar fhórsaí an mhargaidh shaoir iad praghsanna ná costais an táirge faoi athbhreithniú, lena n-áirítear costais na n-amhábhar, an fhuinnimh agus saothair, toisc go bhfuil siad faoi thionchar idirghabhálacha substaintiúla ón rialtas de réir bhrí 2(6a)(b) den bhun-Rialachán, mar a léiríonn an tionchar iarbhír nó an tionchar féideartha atá ag ceann amháin nó níos mó de na gnéithe ábhartha a liostaítear iontu.

(126) Ar an mbonn sin, agus in éagmais aon chomhoibriú ó Rialtas na Síne, ba é conclúid an Choimisiúin nach iomchuí praghsanna agus costais intíre a úsáid chun an gnáthluach a shuí sa chás seo.

(127) Dá bhrí sin, chuaigh an Coimisiún ar aghaidh leis an ngnáthluach a ríomh go heisiach ar bhonn na gcostas táirgthe agus díola agus praghsanna nó tagarmharcanna neamhshaofa á léiriú, is é sin, sa chás seo, ar bhonn na gcostas comhfhreagrach táirgthe agus díola i dtír ionadaíoch iomchuí, i gcomhréir le hAirteagal 2(6a)(a) den bhun-Rialachán, mar a pléadh sa roinn a leanas.

3.2.3. An tír ionadaíoch

3.2.3.1. Barúlacha ginearálta

(128) Bunaíodh roghnú na tíre ionadaíche ar na critéir seo a leanas de bhun Airteagal 2(6a) den bhun-Rialachán: — Leibhéal forbartha eacnamaíche atá cosúil leis an tSín. Chun na críche sin, d’úsáid an Coimisiún tíortha a bhfuil ollioncam náisiúnta per capita acu atá cosúil leis an tSín ar bhonn bhunachar sonraí an Bhainc Dhomhanda (44); — Táirgeadh an táirge chomhchosúil sa tír sin (45); — Infhaighteacht sonraí poiblí ábhartha sa tír ionadaíoch. — I gcás ina bhfuil níos mó ná rogha féideartha amháin i ndáil le tír ionadaíoch, ba cheart tús áite a thabhairt, i gcás inarb iomchuí, don tír ina bhfuil leibhéal leordhóthanach cosanta sóisialta agus comhshaoil.

(129) D’eisigh an Coimisiún dhá nóta i gcomhair an chomhaid faoi na foinsí chun an gnáthluach a shuí. Sna nótaí sin, sonraíodh na fíorais agus an fhianaise is bun leis na critéir ábhartha agus tugadh aghaidh iontu ar na barúlacha a fuarthas ó na páirtithe maidir leis na gnéithe sin agus maidir leis na foinsí ábhartha.

3.2.3.2. Leibhéal forbartha eacnamaíche atá cosúil leis an tSín

(130) I Nóta 1, d’aithin an Coimisiún gur tíortha iad an Bhrasaíl agus an Mhalaeisia ina dtáirgtear sileacan agus a bhfuil an leibhéal céanna forbartha eacnamaíche acu leis an tSín de réir an Bhainc Dhomhanda. Rangaíonn an Banc Domhanda na tíortha sin mar thíortha “ard-mheánioncaim” ar bhonn ollioncam náisiúnta, áit arbh eol go dtarlaíonn táirgeadh an táirge chomhchosúil.

(131) Níor shainaithin aon pháirtí leasmhar aon tír ionadaíoch fhéideartha eile.

3.2.3.3. Infhaighteacht sonraí poiblí ábhartha sa tír ionadaíoch

(132) I Nóta 1, thug an Coimisiún le fios nach raibh táirgeoir sileacain sa Bhrasaíl a shainaithin an t-iarratasóir, RIMA Industrial, brabúsach le linn na bliana féilire 2020, agus nár sainaithníodh aon tháirgeoir Brasaíleach eile ag an gcéim sin.

(133) Ba bhrabúsach an táirgeoir sileacain sa Mhalaeisia a shainaithin EUSMET, PMB Silicon Bhd, le linn na bliana féilire 2020. Ar an mbonn sin, mheas an Coimisiún i Nóta 1 go bhféadfadh an Mhalaeisia a bheith ina tír ionadaíoch iomchuí.

(134) Tar éis Nóta 1 a fhoilsiú, thíolaic an t-iarratasóir liosta de tháirgeoirí sileacain sa Bhrasaíl, ina léirítear go bhfuil sonraí airgeadais poiblí ar fáil do gach ceann de na táirgeoirí sin.

(135) Sa liosta a chuir an t-iarratasóir ar fáil, sainaithníodh táirgeoir sileacain amháin sa Bhrasaíl, an chuideachta MinasLigas, a bhí brabúsach in 2020.

(136) Dá bhrí sin, bhí dhá tháirgeoir sileacain bhrabúsacha ag an gCoimisiún, ceann sa Mhalaeisia agus ceann sa Bhrasaíl.

(137) I Nóta 2, rinne an Coimisiún comparáid bhreise idir na sonraí atá ar fáil ón Malaeisia agus ón mBrasaíl maidir le tosca táirgeachta. Tháinig an Coimisiún ar an gconclúid go raibh tacar sonraí níos ionadaíche ag an Malaeisia do na tosca táirgthe, ós rud é nach raibh aon ghual luaith meánach á n-allmhairiú isteach sa Bhrasaíl, agus nach raibh ach líon teoranta d’allmhairí grianchloiche agus adhmaid a bhí ar phraghsanna neamhionadaíocha freisin.

(138) Dá bhrí sin, chuir an Coimisiún na páirtithe leasmhara ar an eolas le Nóta 2 go raibh sé beartaithe aige an Bhrasaíl a úsáid mar thír ionadaíoch iomchuí agus an chuideachta PMB Silicon Bhd a úsáid chun praghsanna nó tagarmharcanna neamhshaofa a aimsiú ar mhaithe leis an ngnáthluach a ríomh, i gcomhréir le hAirteagal 2(6a)(a), an chéad fhleasc den bhun-Rialachán.

(139) Iarradh ar pháirtithe leasmhara a mbarúlacha a thabhairt ar oiriúnacht na Malaeisia mar thír ionadaíoch agus ar PMB Silicon Bhd mar tháirgeoir sa tír ionadaíoch.

(140) Fuarthas barúlacha maidir le Nóta 2 ó EUSMET, a thacaigh le cinneadh an Choimisiúin an Mhalaeisia a úsáid, agus ón iarratasóir, a dhearbhaigh gur cheart a mheas gur thír ionadaíoch iomchuí í an Bhrasaíl.

(141) Chuir an t-iarratasóir i gcoinne úsáid na Malaeisia mar thír ionadaíoch ar bhonn shonraí airgeadais na cuideachta PMB Silicon Bhd. Dhearbhaigh an t-iarratasóir go raibh an chuideachta ag déanamh caillteanais in 2020, ach níor thug sé aon fhianaise ina leith sin.

(142) San aighneacht ó EUSMET an 1 Aibreán 2022, sholáthair sé cuntais a foilsíodh go háitiúil do PMB Silicon Bhd, rud a léirigh go raibh brabús le déanamh i rith na bliana 2020. Dá bhrí sin, diúltaíodh don argóint sin ó Euroalliages.

(143) Chaith an t-iarratasóir amhras freisin ar ionadaíocht cuid de na sonraí atá ar fáil go poiblí ón Malaeisia maidir le seachtháirgí agus d’iarr sé arís go n-úsáidfeadh an Coimisiún sonraí na Brasaíle le haghaidh na dtosca sin arbh iomchuí déanamh amhlaidh agus sonraí ó thíortha eile a úsáid nuair nárbh iomchuí.

(144) Dá bhrí sin, rinne an Coimisiún athscrúdú ar na sonraí ón Malaeisia, agus tuairimí an iarratasóra agus EUSMET maidir leis na sonraí sin á mbreithniú aige. Chinn an Coimisiún go bhfuil sonraí na Malaeisia maidir le tosca táirgeachta iontaofa. Thug an Coimisiún dá aire freisin, ós rud é go mbeadh na gnáth-ríomhanna luacha ag baint úsáide as céatadán chun ioncam fotháirgí a ríomh, nach n-úsáidfí na tagarmharcanna i Nóta 2 maidir le seachtháirgí a thuilleadh.

(145) Thairis sin, tugann an Coimisiún dá aire, maidir leis an mBrasaíl, gur admhaigh an t-iarratasóir nach bhfuil roinnt sonraí iomchuí agus go gcaithfí foinsí eile a úsáid. Dá bhrí sin, dhiúltaigh an Coimisiún d’argóint sin an iarratasóra.

(146) Tar éis dó Nóta 2 a eisiúint, thug an Coimisiún dá aire go raibh earráid ann maidir le hasbhaint sonraí ó GTA i leith sliseanna adhmaid a allmhairítear isteach sa Mhalaeisia. Rinneadh an asbhaint in EUR seachas i CNY agus dá bhrí sin bhí an praghas in aghaidh an tona mícheart. Ar anailís a dhéanamh, áfach, bhí an praghas iarbhír in CNY in aghaidh an tona i bhfad níos mó ná an praghas a d’íoc tionscal an Aontais, agus i bhfad níos mó ná an meánphraghas onnmhairiúcháin in aghaidh an tona in GTA i gcás gach tíre.

(147) Ós rud é gur measadh go raibh praghsanna sliseanna adhmaid neamhionadaíoch, agus in éagmais praghas idirnáisiúnta neamhshaofa ar shliseanna adhmaid, chinn an Coimisiún gur tagarmharc oiriúnach don amhábhar sin é an meánphraghas allmhairiúcháin isteach san Aontas Eorpach in CNY in aghaidh an tona.

(148) Chuir an t-iarratasóir in aghaidh foinsí sonraí le haghaidh costais leictreachais agus saothair freisin, agus mheas sé go raibh siad “as feidhm” (46).

(149) D’fhíoraigh an Coimisiún na foinsí sin arís agus, maidir le leictreachas, thug sé faoi deara go bhfuil na taraifí a luaitear i Nóta 2 fós i bhfeidhm. Maidir le costais saothair, áfach, cumhdaítear an bhliain 2016 leis an bhfoinse a shonraítear i Nóta 2. Dá bhrí sin, d’iarr an Coimisiún sonraí níos déanaí agus staitisticí maidir le costais saothair sainaitheanta ó Roinn Staidrimh na Malaeisia, “Tuarascáil Suirbhé ar Phá agus ar Thuarastail 2020” (47) a foilsíodh i mí Iúil 2021 mar fhoinse oiriúnach sonraí.

3.2.3.4. Leibhéal cosanta sóisialta agus comhshaoil

(150) Tar éis a shuí gurb í an Mhalaeisia an t-aon tír ionadaíoch iomchuí amháin, ar bhonn na ngnéithe thuasluaite uile, ní raibh aon ghá measúnú a dhéanamh ar leibhéal na cosanta sóisialta agus an chomhshaoil i gcomhréir le hAirteagal 2(6a)(a), an chéad fhleasc, an abairt deiridh, den bhun-Rialachán.

3.2.3.5. Conclúid

(151) I bhfianaise na hanailíse thuas, chomhlíon an Mhalaeisia an critéir a leagtar síos in Airteagal 2(6a)(a), an chéad fhleasc den bhun-Rialachán chun go measfaí í mar thír ionadaíoch iomchuí.

3.2.4. Foinsí a úsáideadh chun costais neamhshaofa a shuí

(152) I Nóta 1, liostaigh an Coimisiún na tosca táirgeachta amhail amhábhair, fuinneamh agus saothar a úsáidtear i dtáirgeadh an táirge faoi athbhreithniú agus d’iarr sé ar na páirtithe leasmhara a mbarúil a thabhairt agus faisnéis atá ar fáil go poiblí a mholadh maidir le luachanna neamhshaofa le haghaidh gach ceann de na tosca táirgeachta.

(153) Ina dhiaidh sin, i Nóta 2, luaigh an Coimisiún, chun an gnáthluach a ríomh i gcomhréir le hAirteagal 2(6a)(a) den bhun-Rialachán, go n-úsáidfeadh sé GTA chun an costas neamhshaofa a shuí maidir le formhór na dtosca táirgeachta sa tír ionadaíoch, go sonrach na hamhábhair. Ina theannta sin, dhearbhaigh an Coimisiún go n-úsáidfeadh sé faisnéis ó shonraí oifigiúla na Malaeisia chun costais neamhshaofa saothair (48) agus fuinnimh (49) a shuí.

3.2.5. Tosca táirgeachta

(154) I bhfianaise na faisnéise uile a cuireadh isteach san iarraidh ar athbhreithniú agus an fhianaise a chuir an t-iarratasóir agus na páirtithe leasmhara isteach ina dhiaidh sin, sainaithníodh na tosca táirgeachta seo a leanas agus a bhfoinsí chun an gnáthluach a shuí i gcomhréir le hAirteagal 2(6a)(a) den bhun-Rialachán: Tábla 1 Tosca táirgeachta an tsileacain Toisc tháirgeachta Cód an tráchtearra sa Mhalaeisia Luach neamhshaofa in CNY Aonad tomhais Amhábhair Grianchloch 2506 10 468,20 Tona Gual Meánach Luatha 2701 19 437,23 Tona Slisíní adhmaid 4401 21 412,50 Tona 4401 22 412,50 Tona Leictreoidí 8545 11 39 692,39 Tona Saothar Saothar 21,92 Uair an tsaothair Fuinneamh Leictreachas 0,53 kWh

3.2.6. Amhábhair

(155) Táirgtear sileacan i bhfoirnéisí stua leictreacha báite le laghdú carbaitheasach ar ghrianchloiche (silica) i láthair cineálacha éagsúla laghdaitheoirí carbóin, mar shampla gual agus sliseanna adhmaid.

(156) Chun praghas neamhshaofa na n-amhábhar a shuí, mar a dhéantar iad a sheachadadh ag geata táirgeora tíre ionadaíche, d’úsáid an Coimisiún an meánphraghas allmhairithe ualaithe chuig an tír ionadaíoch mar a thuairiscítear in GTA.

(157) Rinneadh amach praghas allmhairiúcháin sa tír ionadaíoch mar mheán ualaithe phraghsanna aonaid na n-allmhairí ó gach tríú tír gan an tSín a áireamh ná tíortha nach comhaltaí den Eagraíocht Dhomhanda Trádála iad, a liostaítear in Iarscríbhinn I de Rialachán (AE) 2015/755 ó Pharlaimint na hEorpa agus ón gComhairle (50).

(158) Chinn an Coimisiún na hallmhairí ón tSín isteach sa tír ionadaíoch a chur as an áireamh toisc gur tháinig sé ar an gconclúid nach iomchuí praghsanna agus costais intíre sa tSín a úsáid toisc go bhfuil saobhadh suntasach ann i gcomhréir le hAirteagal 2(6a)(b) den bhun-Rialachán. De bhrí nach bhfuil aon fhianaise ann lena léirítear nach ndéanann an saobhadh céanna difear comhionann do tháirgí a bhfuil sé beartaithe iad a onnmhairiú, mheas an Coimisiún go ndéanann an saobhadh céanna difear do phraghsanna onnmhairiúcháin.

(159) Measadh go raibh na sonraí allmhairiúcháin eile ó thíortha eile, gan an tSín a áireamh, ionadaíoch do gach ionchur seachas sliseanna adhmaid. Mar a luaitear in aithris (146), níor measadh go raibh an praghas allmhairiúcháin ar shliseanna adhmaid a allmhairítear isteach sa Mhalaeisia ionadaíoch agus dá bhrí sin úsáideadh sonraí ó allmhairí isteach san Aontas Eorpach ina ionad sin.

(160) I gcás líon tosca táirgeachta, b’ionann na costais iarbhír arna dtabhú ag táirgeoirí an Aontais agus sciar diomaibhseach de na costais amhábhar iomlána le linn thréimhse imscrúdúcháin an athbhreithnithe.

(161) Ós rud é nach raibh aon tionchar suntasach ag an luach a úsáidtear dóibh siúd ar na ríomhanna maidir le corrlach dumpála, gan beann ar an bhfoinse a úsáideadh, agus in éagmais na sonraí ó tháirgeoirí onnmhairiúcháin comhoibríocha, chinn an Coimisiún na costais sin a áireamh le tomhaltáin. Ríomh an Coimisiún céatadán na dtomhaltán ar chostas foriomlán na n-amhábhar agus chuir sé an céatadán sin i bhfeidhm ar chostas athríofa na n-amhábhar le linn dó a bheith ag úsáid na bpraghsanna agus tagarmharcanna neamhshaofa arna suí sa tír ionadaíoch iomchuí.

(162) Maidir le seachtháirgí, rinne an Coimisiún céatadán an ioncaim ó na seachtháirgí arna dtuairisciú ag tionscal an Aontais a ríomh i gcoibhneas le costas iomlán táirgthe agus an céatadán sin a asbhaint ó chostas athríofa an táirgthe nuair a bhí na tagarmharcanna neamhshaofa a suíodh á n-úsáid sa tír ionadaíoch iomchuí.

(163) Ba cheart na costais iompair intíre a chur leis na praghsanna allmhairiúcháin sin de ghnáth. Dá bhrí sin, agus aird á thabhairt ar an gcineál imscrúdaithe seo, imscrúdú an athbhreithnithe éaga, ina ndírítear ar a chinneadh ar leanadh den dumpáil i rith thréimhse imscrúdúcháin an athbhreithnithe nó an d’fhéadfadh sí tarlú arís, seachas méid beacht na dumpála a fháil amach, chinn an Coimisiún nach raibh gá le coigeartuithe de bhar an iompair intíre. Ní bheadh de thoradh ar choigeartuithe den sórt sin ach an gnáthluach a mhéadú agus an corrlach dumpála a mhéadú freisin dá réir sin.

3.2.7. Saothar

(164) Foilsíonn Roinn Staidrimh Rialtas na Malaeisia costais saothair sa Mhalaeisia (51) agus úsáideadh an fhoinse sin chun pá sa Mhalaeisia a chinneadh trí úsáid a bhaint as an bhfaisnéis a foilsíodh le haghaidh meánchostas saothair in aghaidh an fhostaí san earnáil monaraíochta don bhliain 2020. De réir na Roinne Staitisticí is é seo 2 542 MYR in aghaidh na míosa. Ar 186 uair oibre in aghaidh na míosa ar an meán, ríomh an Coimisiún meánphá 13.67 MYR in aghaidh na huaire.

3.2.8. Leictreachas

(165) Tá praghsanna leictreachais le haghaidh cuideachtaí (úsáideoirí tionsclaíochta) sa Mhalaeisia foilsithe ag an gcuideachta leictreachais Tenaga Nasional Berhad (TNB) (52). Foilsíodh na rátaí is déanaí an 1 Eanáir 2014 agus bhí siad fós infheidhme i dtréimhse an imscrúdaithe athbhreithniúcháin. D’úsáid an Coimisiún rátaí na bpraghsanna leictreachais tionsclaíochta sa bhanda tomhaltais “Tairif E2 – Tairif Thionsclaíochta Meánvoltais, Buaictharaif/Taraif Sheachbhuaice” ó TNB chun an costas leictreachais in aghaidh an kWh a shuí.

3.2.9. Forchostais mhonaraíochta, costais SGA, brabúis agus dímheas

(166) De réir Airteagal 2(6a)(a) den bhun-Rialachán, “áireofar sa ghnáthluach ríofa méid neamhshaofa agus réasúnach le haghaidh costais riaracháin, díola agus ghinearálta agus le haghaidh na mbrabús”. Ina theannta sin, ní mór luach a shuí le haghaidh forchostais mhonaraíochta ar mhaithe leis na costais nár cuimsíodh sna tosca táirgeachta dá dtagraítear thuas a chumhdach.

(167) Chun luach neamhshaofa na bhforchostas monaraíochta a shuí agus toisc comhoibriú ó na táirgeoirí onnmhairiúcháin sa tSín a bheith in easnamh, bhain an Coimisiún úsáid as na fíorais a bhí ar fáil i gcomhréir le hAirteagal 18 den bhun-Rialachán. Dá bhrí sin, ar bhonn na sonraí a sholáthair an t-iarratasóir, bhunaigh an Coimisiún cóimheas na bhforchostas monaraíochta leis na costais iomlána mhonaraíochta agus saothair. Cuireadh an céatadán sin i bhfeidhm ansin maidir le luach neamhshaofa an chostais monaraíochta chun luach neamhshaofa na bhforchostas monaraíochta a fháil.

3.2.10. An gnáthluach a ríomh

(168) De réir an mhéid thuas, is ar bhonn an phraghais díreach ón monarcha a ríomh an Coimisiún an gnáthluach in aghaidh an bunchineál táirge, i gcomhréir le hAirteagal 2(6a)(a) den bhun-Rialachán.

(169) Ar an gcéad dul síos, shuigh an Coimisiún na costais mhonaraíochta neamhshaofa. In éagmais chomhoibriú na dtáirgeoirí onnmhairiúcháin, bhraith an Coimisiún ar an bhfaisnéis a sholáthair an t-iarratasóir san iarraidh ar athbhreithniú ar úsáid gach toisce (ábhair agus lucht saothair) chun sileacan a tháirgeadh. D’iolraigh an Coimisiún na cóimheasa tomhaltais faoi na costais neamhshaofa in aghaidh an aonaid a breathnaíodh sa Mhalaeisia mar a thuairiscítear thuas.

(170) Nuair a suíodh an costas monaraíochta neamhshaofa, chuir an Coimisiún na forchostais monaraíochta, costais SGA agus an brabús a sonraíodh thuas leis. Cinneadh forchostais na monaraíochta ar bhonn na sonraí a sholáthair an t-iarratasóir. Cinneadh costais SGA agus brabús bunaithe ar ráitis airgeadais PMB Silicon Bhd don bhliain 2020 mar a tuairiscíodh i gcuntais iniúchta na cuideachta (53).

(171) Bhain an Coimisiún úsáid as na céatadáin seo a leanas chun an gnáthluach a ríomh ó chostas neamhshaofa na monaraíochta: — Is éard a bhí sna forchostais mhonaraíochta ar an iomlán 7,6 % de chostas díreach na monaraíochta. — Costais SGA agus costais eile a chur leis, a raibh 17,7 % de chostas iomlán na monaraíochta i gceist leo, — Ioncam seachtháirgí a dhíchur, arbh ionann é agus 6,97 % den chostas táirgthe, agus — Brabús a chuir leis, arbh ionann é agus 5,05 % de chostas na monaraíochta.

(172) Ar an mbonn sin, rinne an Coimisiún an gnáthluach a ríomh ar bhonn an phraghais dhírigh i gcomhréir le hAirteagal 2(6a)(a) den bhun-Rialachán.

(173) Tar éis an nochta, rinne EUSMET trácht ar an modh a úsáidtear chun déileáil le hioncam fotháirgí, modh a bhí bunaithe ar chéatadán de chostas an táirgthe seachas ar chéatadán de chostas na monaraíochta.

(174) Is iomchuí an modh a úsáidtear sa chás seo, ós rud é nár chomhoibrigh aon táirgeoir Síneach, agus dá bhrí sin go raibh ríomh an ghnáthluacha bunaithe ar fhormáid na sonraí tomhaltais a fuarthas ó tháirgeoirí sampláilte an Aontais i gcás inar sloinneadh ioncam seachtháirge mar chéatadán de chostas a dtáirgthe.

(175) Tógann na hionsamhlúcháin i dtíolacadh EUSMET an gnáthluach innéacsaithe ó 122,87 go 119,92, laghdú faoi bhun 3 phointe céatadáin. Ní mheasann an Coimisiún go n-éilíonn an difríocht bheag sin aon athrú ar na sonraí tomhaltais a fhaightear ó thionscal an Aontais, i gcás ina sloinntear ioncam seachtháirge mar chéatadán de chostas na táirgeachta.

(176) In aon chás, is é is cuspóir don ríomh gnáthluacha in athbhreithniú éaga a chinneadh an leanfar den dumpáil, agus beag beann ar na modhanna atá molta ag EUSMET chun déileáil le hioncam fotháirgí, ní thiocfadh athrú ar an gcinneadh go leanfaí den dumpáil.

(177) Mar sin féin, agus éilimh EUSMET maidir leis na ríomhanna dumpála á meas, thug an Coimisiún dá aire go raibh earráid sa ríomh (níor baineadh an t-ioncam seachtháirge ón gcostas táirgthe) agus, dá bhrí sin, rinneadh róluacháil ar an ngnáthluach. Ceartaíodh é sin agus nochtadh arís é do na páirtithe leasmhara. Ní bhfuarthas aon bharúil.

(178) D’iarr EUSMET freisin go ndéanfaí nochtadh mionsonraithe breise dóibh maidir le ríomh an ghnáthluacha agus go háirithe na sonraí maidir le cainníocht na dtosca táirgeachta a úsáidtear chun an gnáthluach a ríomh.

(179) Chuir an Coimisiún faisnéis maidir leis na tagarmharcanna agus na tosca táirgeachta sa chomhad oscailte an 17 Meitheamh 2022 (54), atá i gceangal leis an Nóta Briathartha a seoladh chuig Misean Dhaon-Phoblacht na Síne chuig an Aontas Eorpach.

(180) Níor nocht an Coimisiún d’aon pháirtí leasmhar cainníochtaí gach toisce táirgeachta a d’úsáid táirgeoirí sampláilte an Aontais chun tona sileacain amháin a dhéanamh toisc go bhfuil an fhaisnéis sin faoi rún ó thaobh gnó de.

(181) Míníodh an modh a úsáideadh chun an gnáthluach a ríomh go soiléir do gach páirtí leasmhar sa doiciméad nochta, atá atáirgthe mar aithrisí (168) go (172) thuas.

3.3. An praghas onnmhairiúcháin

(182) In éagmais comhoibriú ó tháirgeoirí ón tSín, cinneadh an praghas onnmhairiúcháin bunaithe ar shonraí CIF Eurostat arna gceartú go leibhéal díreach ón monarcha trí 5 % a bhaint mar mheastachán ar an gcostas (farraige) lasta agus árachais agus ar an gcostas iompair intíre, bunaithe ar shonraí ó chásanna roimhe seo.

3.4. Comparáid

(183) Chuir an Coimisiún an gnáthluach ríofa a suíodh i gcomhréir le hAirteagal 2(6a)(a) den bhun-Rialachán, i gcomparáid leis an bpraghas onnmhairiúcháin ar leibhéal an phraghais díreach ón monarcha mar a shuitear thuas.

(184) Ní dhearna an Coimisiún aon choigeartú ar an ngnáthluach ná ar an bpraghas onnmhairiúcháin i gcás difríochtaí a dhéanann difear do phraghsanna agus d’inchomparáideacht praghsanna, i gcomhréir le hAirteagal 2(10) den bhun-Rialachán, toisc go raibh an dá choigeartú sin ar an leibhéal díreach ón monarcha.

3.5. Corrlach dumpála

(185) Ar bhonn na sonraí atá ar fáil, ríomh an Coimisiún corrlach dumpála 26.9 %.

(186) Tháinig an Coimisiún ar an gconclúid dá bhrí sin gur leanadh den dumpáil le linn thréimhse an imscrúdaithe athbhreithniúcháin.

4. AN DÓCHÚLACHT GO LEANFAR DEN DUMPÁIL

(187) Sa bhreis ar an toradh lena bhfuarthas gurbh ann don dumpáil le linn thréimhse imscrúdúcháin an athbhreithnithe, rinne an Coimisiún imscrúdú i gcomhréir le hAirteagal 11(2) den bhun-Rialachán ar an dóchúlacht go leanfaí den dumpáil, dá ndéanfaí na bearta a aisghairm. Rinneadh anailís ar na heilimintí breise seo a leanas: (1) An acmhainneacht táirgeachta agus acmhainneacht bhreise sa tSín; agus (2) tarraingteacht mhargadh an Aontais

4.1. An acmhainneacht táirgeachta agus acmhainneacht bhreise sa tSín

(188) San iarraidh ar athbhreithniú, measadh go bhfuil an acmhainneacht táirgeachta sa tSín idir 6 mhilliún tona agus 8 milliún tona in aghaidh na bliana, agus sonraítear freisin go bhfuil comhaontú ginearálta ann go bhfuil an acmhainneacht táirgeachta sa tSín níos airde ná tomhaltas iomlán an domhain. Mheas an t-iarratasóir go mbeadh úsáid acmhainneachta na Síne idir 20 % agus 40 % in 2020. Cuireadh in iúl san iarratas freisin go raibh an acmhainneacht táirgeachta sa tSín idir 3 agus 5 mhilliún tona in aghaidh na bliana in 2014, rud a thug le fios go bhfuil méadú suntasach tagtha ar acmhainneacht na Síne le blianta beaga anuas.

(189) Fiú dá nglacfaí cur chuige coimeádach, le hacmhainneacht táirgthe 6 milliún tona agus úsáid acmhainneachta 40 %, bheadh acmhainneacht bhreise thart ar 3,6 milliún tona ag an tSín. Sin tuairim agus seacht n-uaire tomhaltas iomlán an Aontais.

(190) San imscrúdú athbhreithniúcháin éaga roimhe seo, rinne an Coimisiún amach freisin go raibh acmhainneacht bhreise shuntasach sa tSín agus ba é a chonclúid go bhféadfaí an acmhainneacht bhreise sin a úsáid chun soláthar do mhargadh an Aontais dá rachadh na bearta in éag (55). Ní bhfuarthas aon fhianaise chun amhras a chaitheamh ar an gconclúid sin.

(191) Ina mbarúlacha maidir leis an nochtadh, chuir EUSMET in aghaidh mhéid na hacmhainneachta táirgeachta breise sa tSín mar a leagtar amach san iarraidh ar athbhreithniú. D’iarr EUSMET arís ar na hiarratasóirí an tuarascáil AlloyConsult dá dtagraítear san iarraidh ar athbhreithniú a nochtadh. Tugann an Coimisiún dá aire go bhfuil cóipcheart sa tuarascáil sin, agus gur achoimre leordhóthanach é an leagan oscailte den iarratas ar athbhreithniú ar thorthaí na tuarascála.

(192) Ina ionad sin, rinne EUSMET tagairt do thuarascáil ó CRU dar dáta Aibreán 2021 ina dtugtar le fios gurb ionann acmhainneacht ainmchláir sa tSín agus 5 mhilliún tona in aghaidh na bliana, agus gurb ionann “acmhainn oibriúcháin” agus 4 mhilliún tona in aghaidh na bliana.

(193) D’easaontaigh EUSMET freisin le húsáid acmhainneachta idir 20 % agus 40 %, rud atá bunaithe ar acmhainneacht mheasta de 6 mhilliún tona agus táirgeacht de 2 mhilliún tona a leagtar amach san iarraidh ar athbhreithniú.

(194) Níor chuir EUSMET aon mheastacháin ar fáil maidir le sileacan a tháirgeadh sa tSín le haghaidh 2020. Trí úsáid a bhaint as an meastachán de 2 mhilliún tona táirgeachta san iarraidh ar athbhreithniú, agus as an meastachán ar acmhainneacht de 4 mhilliún tona ó CRU, léireofaí úsáid acmhainneachta ag 50 % sna sonraí sin, agus meastar go mbeadh 2 mhilliún tona acmhainneachta in úsáid lena n-onnmhairiú chuig margadh an Aontais.

(195) Dá bhrí sin, níl aon athrú ar thorthaí an Choimisiúin maidir le hacmhainneacht bhreise shuntasach a bheith ann sa tSín a d’fhéadfaí a úsáid chun margadh an Aontais a sholáthar.

(196) San aighneacht ó EUSMET an 10 Lúnasa 2021 thug siad dá n-aire freisin gur chuir siad fianaise ar fáil go bhfuil éileamh sileacain na Síne ag dul i méid, agus go soláthrófaí an t-éileamh sin amach anseo ón acmhainneacht bhreise sa tSín, rud a laghdódh an méid sileacain a d’fhéadfadh margadh an Aontais a sholáthar.

(197) Luaitear san aighneacht ó EUSMET an 10 Lúnasa 2021“De réir CRU, tá méadú ag teacht ar éileamh miotail sileacain na Síne ag an luas is airde sna blianta amach romhainn”. Déantar tagairt dó sin in “CRU Silicon Metal Market Outlook [Ionchas CRU ar Mhargadh an Mhiotail], Aibreán 2021”.

(198) Níor sholáthair EUSMET aon achoimre ar Ionchas CRU le haghaidh mhí Aibreáin 2021 agus iad á gcur isteach, ós rud é go raibh an tuarascáil cosanta le cóipcheart.

(199) Faoi láthair, léiríonn an fhianaise ar fad a cuireadh ar fáil don Choimisiún an acmhainneacht bhreise shuntasach atá ann faoi láthair sa tSín, rud nach gcumhdaítear leis an éileamh ón tSín atá ann cheana. Má thuairiscítear leis na réamh-mheastacháin i dtuarascáil CRU go bhfuil “éileamh miotail sileacain na Síne ag ardú”, níl aon fhianaise ann go gcumhdódh an méadú sin an acmhainneacht oibríochtúil spártha go léir sa tSín, gan trácht ar an acmhainn ainmchláir.

(200) Dá bhrí sin, ní athraíonn na réamh-mheastacháin i dtuarascáil CRU ár gconclúidí go bhfanann acmhainneacht bhreise sa tSín a d’fhéadfadh soláthar a dhéanamh don Aontas Eorpach dá ligfí do bhearta dul in éag.

4.2. Tarraingteacht mhargadh an Aontais

(201) Má leanann na hallmhairí isteach san Aontas, in ainneoin na mbeart atá i bhfeidhm, thabharfaí le fios l go bhfuil margadh an Aontais tarraingteach i gcónaí, agus dá ligfí do bhearta dul in éag, go leanfaí d’allmhairí ar phraghsanna dumpáilte.

(202) Tugann an Coimisiún dá aire freisin go bhfuil bearta i gcoinne imchéimniú fós i bhfeidhm maidir le hallmhairí a chuirtear chun bealaigh Phoblacht na Cóiré agus ón Téaváin (56). Leis na hiarrachtaí sin a rinneadh chun teacht timpeall ar na bearta atá i bhfeidhm, is léir go bhfuil margadh an Aontais fós tarraingteach do tháirgeoirí onnmhairiúcháin na Síne.

(203) Ba í an Ríocht Aontaithe an dara tomhaltóir sileacain ba mhó san Aontas. Cé go bhfuil tionchar ag imeacht na Ríochta Aontaithe as an Aontas ar mhargadh an Aontais, is margadh tarraingteach i gcónaí é an tAontas d’onnmhaireoirí Síneacha. Is é is cúis leis sin ná na hallmhairí leanúnacha sileacain ón tSín isteach i margadh eile an Aontais dá dtagraítear thuas.

(204) Rinne an Coimisiún tuilleadh scrúdaithe féachaint an raibh margadh an Aontais tarraingteach i dtéarmaí leibhéal na bpraghsanna.

(205) Ar an gcéad dul síos, mar a leagtar amach thíos faoi dhíobháil agus faoi shladghearradh, fuarthas amach san imscrúdú go ndearna praghsanna allmhairiúcháin na Síne, agus na dleachtanna frithdhumpála fós san áireamh, sladghearradh 9,2 % ar phraghsanna thionscal an Aontais le linn RIP. Gan na dleachtanna, bheadh sladghearradh 14,6 % ann.

(206) Ar an dara dul síos, rinne an Coimisiún anailís ar na praghsanna onnmhairiúcháin ón tSín chuig tíortha eile a baineadh as GTA don bhliain 2020. Aithníodh san iarraidh ar athbhreithniú na trí phríomh-mhargadh oscailte do shileacan Síneach: An tSeapáin, Poblacht na Cóiré agus an India. Ba ionann onnmhairí chuig na trí thír sin in 2020 agus 46 % d’onnmhairí sileacain uile na Síne. De réir GTA, ba é 1 800 USD in aghaidh an tona an meánphraghas onnmhairiúcháin do na tíortha sin ar leibhéal SAB don bhliain 2020.

(207) Trí na sonraí céanna a asbhaint ó GTA don tréimhse chéanna léiríodh gurbh é 1 915 USD in aghaidh an tona an meánphraghas onnmhairiúcháin chuig an Aontas ar leibhéal SAB. Tugann sé sin le tuiscint go bhfuil margadh an Aontais tarraingteach i gcónaí ó thaobh praghsanna d’onnmhaireoirí Síneacha, d’ainneoin na mbeart atá i bhfeidhm.

(208) Ina mbarúlacha maidir leis an nochtadh, thug EUSMET dá aire go raibh praghas SAB 1 915 USD in aghaidh an tona le haghaidh onnmhairí Síneacha chuig tíortha an Aontais Eorpaigh níos airde (agus é coigeartaithe go EUR) ná an praghas CAL € 1 523 in aghaidh an tona le haghaidh allmhairí Síneacha isteach san Aontas Eorpach a luaitear i dTábla 4 thíos.

(209) Tugann an Coimisiún dá aire go bhfuil eastóscadh GTA bunaithe ar shonraí a fuarthas ó údarás custaim na Síne agus gur úsáideadh é díreach mar bhonnlíne chun praghsanna onnmhairiúcháin a chur i gcomparáid le cinn scríbe éagsúla. Níor cheart é a úsáid chun comparáid a dhéanamh le sonraí ó Eurostat maidir le luach beacht EUR in aghaidh an tona d’allmhairí isteach san Aontas, agus níor asbhaineadh é chun sin a dhéanamh.

(210) Ar deireadh, ós rud é go bhfuil dleachtanna arda frithdhumpála ar allmhairí sileacain ó PRC sna Stáit Aontaithe, tá sé níos tarraingtí fós do mhargadh an Aontais. Tá bearta frithdhumpála nó frith-fhóirdheontais i gcoinne allmhairí sileacain ón tSín ag an Astráil agus ag Ceanada freisin.

4.3. Conclúid

(211) Bunaithe ar an acmhainneacht táirgeachta shuntasach agus ar an acmhainneacht bhreise shuntasach i nDaon-Phoblacht na Síne agus ar tharraingteacht mhargadh an Aontais, tháinig an Coimisiún ar an gconclúid gur mhór an dóchúlacht go rachadh líon na méideanna dumpáilte i méid dá rachadh na bearta frithdhumpála in éag.

(212) I bhfianaise a thorthaí ar leanúnachas na dumpála le linn na tréimhse imscrúdaithe athbhreithnithe agus ar fhorbairt dhóchúil na n-allmhairí Síneacha dá rachadh na bearta as feidhm, tháinig an Coimisiún ar an gconclúid, gur mhór an dóchúlacht go leanfaí den dumpáil i méideanna suntasacha dá rachadh na bearta frithdhumpála ar allmhairí ón tSín in éag.

5. DÍOBHÁIL

5.1. Sainmhíniú ar thionscal an Aontais agus ar tháirgeacht an Aontais

(213) Trí tháirgeoir a mhonaraigh an táirge comhchosúil, ar leis an ngrúpa céanna iad dhá cheann acu, san Aontas le linn na tréimhse faoi bhreathnú. Is iad “tionscal an Aontais” iad de réir bhrí Airteagal 4(1) den bhun-Rialachán. Ar chúiseanna rúndachta, dá bhrí sin, déantar na figiúirí a bhaineann leis an tionscal an Aontais a innéacsú agus/nó a thabhairt i raonta.

(214) Suíodh gur [120 000 go 160 000] tona a bhí i dtáirgeacht iomlán an Aontais i dtréimhse imscrúdúcháin an athbhreithnithe (57). Ríomhadh an figiúr ar bhonn an fhreagra ar an gceistneoir ó na trí tháirgeoir de chuid an Aontais, arb iad tionscal an Aontais iad. Mar a léirítear in aithris (8), is ó na trí tháirgeoir de chuid an Aontais a thagann 100 % de tháirgeacht iomlán an Aontais maidir leis an táirge comhchosúil.

5.2. Tomhaltas an Aontais

(215) Shuigh an Coimisiún tomhaltas an Aontais trí dhíolacháin thionscal an Aontais ar mhargadh an Aontais a chur leis na hallmhairí ón tSín agus ó thríú tíortha eile, bunaithe ar shonraí ó Eurostat agus ar fhreagraí ceistneora.

(216) Is mar seo a leanas a tháinig forbairt ar thomhaltas an Aontais: Tábla 2 Tomhaltas an Aontais (i dtonaí) 2018 2019 2020 Tréimhse imscrúdúcháin an athbhreithnithe Tomhaltas iomlán an Aontais (raonta) [500 000 – 550 000 ] [460 000 – 510 000 ] [430 000 – 480 000 ] [450 000 – 500 000 ] Innéacs 100 88 81 84 Foinse: Freagraí ar an gceistneoir agus Eurostat

(217) Tháinig laghdú seasta ar thomhaltas an Aontais go dtí 2020 agus tháinig téarnamh beag 3 phointe céatadáin air idir 2020 agus RIP. Ar an iomlán, tháinig laghdú 16 % ar thomhaltas an Aontais le linn na tréimhse faoi bhreathnú.

(218) Is éard is cúis leis an laghdú ar an éileamh ná an t-éileamh níos ísle ar shileacan a úsáidtear le haghaidh táirgeadh alúmanaim, arb é táirgeadh feithiclí laghdaithe san Aontas is cúis leis, den chuid is mó, a úsáideann ábhair alúmanaim den chuid is mó, agus is le sileacan a tháirgtear iad. Tharla an meath in earnáil na bhfeithiclí mar gheall ar sháithiú sa mhargadh a chuaigh i bhfeidhm ar an gcuid is mó de na tíortha tionsclaíocha in 2018, in éineacht le laghdú in 2020 agus san RIP, mar gheall ar phaindéim COVID-19. Le linn na tréimhse faoi bhreathnú, tháinig laghdú freisin ar éileamh sileacain in earnáil na gceimiceán, a raibh tionchar páirteach air ag cur isteach ginearálta ar shreafaí trádála, le linn 2020 agus an RIP, mar gheall ar phaindéim COVID-19.

5.3. Allmhairí ón tír lena mbaineann

(219) Shuigh an Coimisiún méid na n-allmhairí ón tSín ar bhonn sonraí ó Eurostat. Suíodh an sciar den mhargadh a bhí ag na hallmhairí ar bhonn thomhaltas an Aontais mar a leagtar amach in aithrisí (215) agus (216).

(220) Is mar seo a leanas a tháinig forbairt ar allmhairí ón tSín isteach san Aontas: Tábla 3 Méid na n-allmhairí (i dtonaí) agus an sciar den mhargadh 2018 2019 2020 Tréimhse imscrúdúcháin an athbhreithnithe Méid na n-allmhairí 76 401 48 379 36 310 29 788 Innéacs 100 63 48 39 Méid na allmhairí ar íocadh dleacht orthu 33 416 10 714 10 637 12 017 Innéacs 100 32 32 36 Méid na n-allmhairí faoi IPP 42 985 37 665 25 673 17 771 Innéacs 100 88 60 41 An sciar den mhargadh (raon) [12 -18 %] [8 -13 %] [5 -10 %] [4 -9 %] Innéacs 100 72 59 46 Foinse: Eurostat

(221) Tháinig laghdú leanúnach ar mhéideanna allmhairí ón tír lena mbaineann thar an tréimhse faoi bhreathnú (laghdú foriomlán 61 %), rud a d’fhág go raibh a sciar den mhargadh faoina leath le linn na tréimhse faoi bhreathnú.

(222) Déantar formhór na sileacan (60 % den iomlán sa tréimhse imscrúdaithe athbhreithnithe) ón tSín a allmhairiú faoi IPP agus úsáidtear iad mar amhábhar i dtionscal na gceimiceán den chuid is mó. I gcás na n-allmhairí sin, ní íocfar aon dleacht (gnáthdhumpáil nó frithdhumpála), ar choinníoll go n-onnmhaireofar na táirgí iartheachtacha.

(223) Ina mbarúlacha maidir leis an nochtadh, chuir EUSMET in iúl nach raibh aon iomaíocht idir allmhairí agus táirgeadh an Aontais ós rud é gur faoi IPP a rinneadh idir 56 % agus 80 % de na hallmhairí sileacain ón tSín agus go raibh baint acu le grád speisialta sileacain nach dtáirgtear san Aontas.

(224) Mar is léir ón gconclúid in aithris (65), meastar gur táirge aonchineálach é an sileacan. Mar a tugadh faoi deara in aithrisí (48), níor chomhoibrigh aon táirgeoir onnmhairiúcháin i nDaon-Phoblacht na Síne leis an imscrúdú agus dá bhrí sin bhí ar an gCoimisiún staidreamh maidir le hallmhairí a úsáid. Tuairiscítear gach grád den táirge faoi athbhreithniú faoin gcód AC céanna agus níl aon sonraí allmhairiúcháin ar fáil lena bhféadfaí difreáil a dhéanamh trí úsáid deiridh nó gráid táirge, beag beann ar an gcóras allmhairiúcháin. Mar a luaitear in aithris (66), mar gheall nár chomhoibrigh na táirgeoirí onnmhairiúcháin san imscrúdú seo, i gcás fhormhór na n-allmhairí, ní féidir leis an gCoimisiún a chinneadh cé na cineálacha táirgí (nó na gráid sileacain) atá á n-allmhairiú. Dá bhrí sin, diúltaíodh don mhaíomh sin.

5.3.1. Praghsanna na n-allmhairí ón tír lena mbaineann agus sladghearradh praghais

(225) Is ar bhonn sonraí ó Eurostat a shuigh an Coimisiún praghsanna na n-allmhairí. Seo a leanas mar a bhí forbairt meánphraghas allmhairí isteach san Aontas ón tír lena mbaineann: Tábla 4 Praghsanna allmhairiúcháin (EUR/tona) 2018 2019 2020 Tréimhse imscrúdúcháin an athbhreithnithe An tSín 1 786 1 693 1 523 1 532 Innéacs 100 95 85 86 Allmhairí a n-íoctar dleacht orthu 1 538 1 337 1 311 1 496 Innéacs 100 87 85 97 Allmhairí IPP 1 980 1 795 1 611 1 556 Innéacs 100 91 81 79 Is iad na figiúirí praghas CAL, teorainn an Aontais, Foinse: Eurostat

(226) Tháinig laghdú 15 % ar an meánphraghas aonaid idir 2018 agus 2020 agus tháinig méadú beag ar 1 % sa RIP. Ar an iomlán, tháinig laghdú 14 % ar an bpraghas le linn na tréimhse faoi bhreathnú.

(227) Tháinig laghdú 15 % go leanúnach ar phraghsanna allmhairiúcháin allmhairí sileacain faoi IPP le linn na tréimhse atá i gceist, agus tháinig laghdú 15 % ar na hallmhairí a íocadh ar dhleacht idir 2018 agus 2020 agus tháinig méadú 12 % air sa RIP. I gcaitheamh na tréimhse faoi bhreathnú, bhí praghsanna sileacain arna n-allmhairiú faoi IPP níos airde ná na praghsanna a bhí faoi réir dleachtanna.

5.3.2. Sladghearradh praghsanna

(228) Chinn an Coimisiún an sladghearradh praghais le linn thréimhse an imscrúdaithe athbhreithniúcháin tríd an méid seo a leanas a chur i gcomparáid: — an meánphraghas díola ualaithe i gcás tháirgeoirí an Aontais, praghas a gearradh ar chustaiméirí neamhghaolmhara ar mhargadh an Aontais agus arna shocrú ar leibhéal an phraghais díreach ón monarcha; agus — meánphraghsanna ualaithe comhfhreagracha na n-allmhairí ón tír lena mbaineann chuig an gcéad chustaiméir neamhspleách ar mhargadh an Aontais, a bhunaítear ar bhonn costais, árachais, lasta (CIF) mar a mhínítear in aithris (182), mar aon le coigeartuithe iomchuí maidir le gnáthdhleachtanna custaim agus dleachtanna frithdhumpála (más infheidhme) agus costais iar-allmhairithe de 1 %.

(229) Ba é 9,2 % an sladghearradh (arna sloinneadh mar chéatadán de láimhdeachas tháirgeoirí an Aontais le linn na tréimhse athbhreithnithe imscrúdaithe) lena gcuirtear i bhfeidhm an dleacht thraidisiúnta agus frithdhumpála ar allmhairí, i gcás inarb infheidhme.

(230) Ina mbarúlacha faoin nochtadh, mhaígh EUSMET gur cheart don Choimisiún athbhreithniú a dhéanamh ar an ríomh corrlaigh sladghearrtha trí chostais iar-allmhairiúcháin a chur san áireamh, ar thaobh amháin, agus trí phraghsanna díola an Aontais a choigeartú, ar an taobh eile. Bhunaigh EUSMET é sin ar an toimhde gurb iad trádálaithe/allmhaireoirí den chuid is mó a rinne 40 % de na hallmhairí ón tSín, cé go ndíolann táirgeoirí de chuid an Aontais a gcuid táirgí leis na húsáideoirí deiridh in earnáil an alúmanaim. Ina theannta sin, shainaithin EUSMET go raibh díolacháin idirchuideachtaí ag roinnt táirgeoirí de chuid an Aontais, dá bhrí sin tá difríocht ann ó thaobh leibhéal na trádála de.

(231) Ar an gcéad dul síos, ba cheart a mheabhrú, mar a thugtar faoi deara in aithris (48), nár chomhoibrigh aon táirgeoir onnmhairiúcháin i nDaon-Phoblacht na Síne leis an imscrúdú. Dá bhrí sin, suíodh an corrlach sladghearrtha ar na fíorais a bhí ar fáil. Ar an dara dul síos, ina mbarúlacha maidir leis an nochtadh, ní mhíníonn EUSMET conas is féidir cineál an cheannaitheora a bhunú bunaithe ar shonraí ar leibhéal TARIC. Ar an tríú dul síos, murab ionann agus maíomh EUSMET, léiríonn an fhianaise i gcomhad go ndearna na húsáideoirí comhoibríocha líon suntasach ceannachán go díreach ón tSín (gan trádálaithe agus/nó dáileoirí). Ar an gceathrú dul síos, níor chuir an Coimisiún díolacháin idirchuideachtaí san áireamh, dá bhrí sin, níl aon difríocht ann ó thaobh leibhéal na trádála de. Dá bhrí sin, ní thacaíonn torthaí an Choimisiúin le linn an imscrúdaithe le haighneacht EUSMET.

(232) Thairis sin, suíodh an sladghearradh a bhunaítear in aithris (229) bunaithe ar na hallmhairí uile ón tSín. Chun amhras a sheachaint, fuair an Coimisiún sladghearradh 9,2 % nuair a cuireadh iomlán na n-allmhairí san áireamh agus laghdú 0,4 % nuair nár breithníodh ach allmhairí a íocadh ó dhleacht.

(233) Rinne an Coimisiún an sladghearradh in éagmais dleachtanna frithdhumpála a ríomh freisin. Agus na barúlacha tar éis an nochta á gcur san áireamh, thug an Coimisiún dá aire, sa leagan nochta, go raibh botún cléireachais sa sladghearradh iomlán in éagmais dleachtanna frithdhumpála (i.e. nár baineadh na dleachtanna go hiomlán). Tar éis dó an botún cléireachais a cheartú, fuair an Coimisiún sladghearradh 14,6 % nuair a cuireadh iomlán na n-allmhairí san áireamh agus sladghearradh 13,9 % nuair nár breithníodh ach allmhairí a íocadh ó dhleacht.

(234) Dá bhrí sin, bunaithe ar an bhfianaise i gcomhad agus ar an anailís ar phraghsanna a rinne an Coimisiún, diúltaíodh d’éileamh EUSMET ar bhoilsciú corrlaigh.

5.4. Allmhairí ó thríú tíortha nach an tSín iad

(235) Is ón Iorua, ón mBrasaíl agus ón Malaeisia go príomha a tháinig allmhairí sileacain ó thríú tíortha seachas an tSín (íoctar dleacht agus próiseáil isteach).

(236) Is mar a leanas a tháinig forbairt ar mhéid na n-allmhairí isteach san Aontas agus ar sciartha den mhargadh agus treochtaí praghsanna i gcás allmhairí sileacain ó thríú tíortha eile: Tábla 5 Allmhairí ó thríú tíortha Tír 2018 2019 2020 Tréimhse imscrúdúcháin an athbhreithnithe an Iorua Méid (tonaí) 136 812 168 827 174 008 185 342 Innéacs 100 123 127 135 An sciar den mhargadh (raon) [21 -26 %] [35 -40 %] [38 -43 %] [39 -44 %] Meánphraghas (EUR/tona) 1 960 1 860 1 809 1 787 Innéacs 100 95 92 91 An Bhrasaíl Méid (tonaí) 64 467 31 721 41 663 43 467 Innéacs 100 49 65 67 An sciar den mhargadh (raon) [10 -15 %] [5 -10 %] [9 -14 %] [9 -14 %] Meánphraghas (EUR/tona) 1 973 1 857 1 567 1 537 Innéacs 100 94 79 78 An Mhalaeisia Méid (tonaí) 0 748 17 713 25 747 Innéacs neamhbhainteach neamhbhainteach neamhbhainteach neamhbhainteach An sciar den mhargadh (raon) 0 % [0 -5 %] [2 -6 %] [5 -10 %] Meánphraghas (EUR/tona) 1 594 1 519 1 569 Innéacs 100 95 98 Tríú tíortha eile Méid (tonaí) 86 527 85 740 53 865 44 843 Innéacs 100 99 62 52 An sciar den mhargadh (raon) [15 -20 %] [16 -21 %] [10 -15 %] [6 -11 %] Meánphraghas (EUR/tona) 1 974 1 662 1 648 1 764 Innéacs 100 84 83 89 Iomlán na dtríú tíortha seachas an tír lena mbaineann Méid (tonaí) 287 805 287 036 287 248 299 399 Innéacs 100 100 100 104 An sciar den mhargadh (raon) [50 -55 %] [60 -65 %] [65 -70 %] [65 -70 %] Meánphraghas (EUR/tona) 1 967 1 800 1 726 1 729 Innéacs 100 92 88 88 Foinse: Eurostat

(237) Tháinig ardú 4 % ar méid na n-allmhairí ó thríú tíortha le linn na tréimhse faoi bhreathnú. I bhfianaise an laghdaithe 16 % ar thomhaltas an Aontais le linn na tréimhse céanna, tháinig méadú 24 % ar an sciar den mhargaidh a bhí ag na hallmhairí ó thríú tíortha idir 2018 agus an RIP. Is san Iorua, sa Bhrasaíl agus sa Mhalaeisia a tháinig formhór na n-iompórtálacha sin. Mar sin féin, cé gur tháinig fás 35 % ar allmhairí ón Iorua, tháinig laghdú 33 % ar allmhairí ón mBrasaíl agus shroich na hallmhairí ón Malaeisia sciar 5-10 % den mhargadh sa RIP in 2018.

(238) Thit an praghas allmhairiúcháin in EUR in aghaidh an tona ó na tríú tíortha go leanúnach thar an tréimhse lena mbaineann (laghdú foriomlán 12 %). Sa RIP, bhí praghsanna iompórtála ón Iorua, ón mBrasaíl, ón Malaeisia agus ó na tríú tíortha eile go léir níos airde ar an meán ná na praghsanna iompórtála ón tSín.

5.5. Staid eacnamaíoch thionscal an Aontais

5.5.1. Barúlacha ginearálta

(239) Cuimsíodh sa mheasúnú ar staid eacnamaíoch thionscal an Aontais meastóireacht ar gach táscaire eacnamaíoch a raibh tionchar aige ar staid thionscal an Aontais le linn na tréimhse faoi bhreathnú.

5.5.1.1. Táirgeacht, acmhainneacht táirgeachta agus úsáid acmhainneachta

(240) Is mar seo a leanas a tháinig forbairt ar tháirgeacht, acmhainneacht táirgeachta agus úsáid acmhainneachta iomlán an Aontais le linn na tréimhse faoi bhreathnú: Tábla 6 Táirgeacht, acmhainneacht táirgeachta agus úsáid acmhainneachta 2018 2019 2020 Tréimhse imscrúdúcháin an athbhreithnithe Méid na táirgeachta i dtonaí (raon) [200 000 – 240 000 ] [150 000 – 190 000 ] 110 000 – 150 000 ] 120 000 – 160 000 ] Innéacs 100 78 66 71 Acmhainneacht táirgeachta i dtonaí (i dtonaí) (raon) [200 000 – 240 000 ] [170 000 – 210 000 ] [1